Waris rampas, buang peti jenazah Covid-19

SURABAYA: Kejadian penduduk merampas peti jenazah pesakit Covid-19 daripada petugas barisan hadapan semakin menjadi-jadi di Indonesia ketika republik itu merekodkan lebih 83,000 kes di seluruh negara.

Dalam kejadian terbaharu di Surabaya semalam, waris kepada seorang pesakit Covid-19 yang meninggal dunia bertindak agresif apabila merampas peti dan mengeluarkan jenazah untuk dikebumikan tanpa mengikut protokol kesihatan.

Situasi itu menimbulkan reaksi marah dan kecewa pihak berkuasa kesihatan yang mahu polis bertindak segera menahan individu terlibat dalam kejadian di Kabupaten Pasuruan kerana perbuatan itu meningkatkan lagi risiko penularan wabak.

“Kami berharap masyarakat ada kesedaran tinggi mengenai risiko virus ini. Hasil ujian swab menunjukkan pesakit positif Covid-19,” kata jurucakap pasukan bertindak Covid-19, Anang Saiful Wijaya semalam.

Terdahulu, pesakit berusia 29 tahun itu meninggal dunia ketika dirawat di hospital kelmarin sebelum dibawa ke Desa Rowogempol untuk solat jenazah di masjid.

Ketika upacara pengebumian berlangsung, waris keluarga bertindak merampas peti jenazah dan tidak mengizinkan mangsa dikebumikan mengikut protokol Covid-19. – AFP

See author's posts


Maharizan ikut jejak langkah Chee Kadir

KUCHING: Ke mana tumpahnya kuah, kalau tidak ke nasi.

Begitulah perumpamaan yang boleh dikaitkan dengan anak kedua Ahli Dewan Undangan Negeri (ADUN) Kabong, Mohd Chee Kadir yang dilihat mengikut jejak langkah ayah beliau.

Maharizan Mohd Chee, 38, terdahulu hadir pada Majlis Lantikan 13 Peguam Baharu yang telah disahkan jawatan di hadapan Hakim Mahkamah Tinggi, Dr. Alwi Abdul Wahab di Mahkamah Tinggi Kuching kelmarin.

Maharizan, pemegang Ijazah Sarjana Muda Jurusan Undang-undang Universiti Multimedia Melaka (MMU) itu berbangga dan gembira kerana berjaya menangani cabaran bagi memenuhi impiannya menjadi seorang peguam bagi mengikut jejak langkah ayahnya yang merupakan seorang peguam yang berpengalaman.

“Syukur Alhamdulillah…Akhirnya impian dan cita-cita saya akhirnya tercapai apabila diterima masuk sebagai seorang peguam.

“Saya terdorong mengambil jurusan undang-undang apabila melihat ayah saya bekerja kuat dan penuh semangat dengan tugasnya,” katanya yang juga pemegang kelas pertama Ijazah Sarjana Muda Perdagangan (Pemasaran dan Pengurusan dari Universiti Curtin Miri.

Maharizan berkata beliau berjanji akan berazam untuk menjadi seorang peguam yang terkenal dan disegani.

Dalam pada itu, Chee Kadir turut berkongsi kegembiraan bersama isteri, Meryani Yasin melahirkan perasaan gembira mereka sebaik sahaja anak kedua daripada enam beradik mereka itu diterima masuk sebagai peguam dalam satu majlis yang diadakan di sini kelmarin.

Chee Kadir memberitahu dia tidak pernah memaksa Maharizan untuk mengambil jurusan undang-undang.

“Saya gembira kejayaan Maharizan yang mengikut jejak saya sebagai seorang peguam dan amat paling membanggakan ialah apabila beliau menjadikan saya sebagai ‘role model’,” ujarnya.

Chee Kadir berkata, dia tidak pernah memaksa atau meletak sebarang tekanan untuk anak-anaknya mengikut jejak langkah beliau, biarpun mengetahui kerjaya sebagai pengamal undang-undang mampu memberi masa depan yang cerah.

“Saya berharap Maharizan akan dapat melaksanakan tanggungjawabnya dengan sebaik mungkin dalam kerjaya yang diceburi,” teganya kini masih menjadi seorang peguam sivil dan peguam syarie yang amat disegani di sini di bandaraya Miri biarpun beliau  kini menceburi dunia politik.

Oleh Adi Safarman

See author's posts


Fort Margherita buka semula Muzium Brooke

KUCHING: Salah satu bangunan tertua iaitu mercu tanda terkenal bagi bandaraya ini, Fort Margherita tahun ini menyambut ulang tahun ke-140 dan kembali membuka semula Muzium Brooke selepas ditutup semasa perintah kawalan pergerakan (PKP).

Sejak dibuka untuk orang awam pada 2016, puluhan ribu pengunjung berkunjung ke bangunan itu bagi mempelajari sejarah awal pentadbiran Sarawak.

Pengurus Muzium, Salliza Sideni berkata berikutan wabak Covid-19, kedatangan pelancong asing telah menurun secara mendadak.

“Oleh itu, kini kita telah membuka semula kesemua tempat menarik di Sarawak, muzium dan juga galeri bergantung kepada kunjungan pelancong domestik dan tempatan,” katanya.

Beliau berkata sempena pembukaan muzium itu juga, satu penambahan artifak iaitu Ornamental Wooden Paddle, yang diberikan kepada Rajah Anthony Brooke sekitar tahun 1900.

“Pendayung ini telah diberikan kepada beliau daripada ketua masyarakat pada masa dahulu, namun kita masih belum pasti siapa dan lebih banyak maklumat serta kaji selidik perlu dilakukan,” katanya kepada pemberita di sini semalam.

Beliau menambah pendayung tersebut yang mempunyai ukiran serta motif tersendiri berada di United Kingdom selama ini dan dibawa balik oleh Pengarah Yayasan Brooke, Jason Brooke pada satu ketika dahulu.

“Ini adalah antara artifak yang terawal dibawa balik dan ia mempunyai nilai sejarah tersendiri yang berkaitan dengan Regata Sarawak.

“Kita juga berharap, minggu hadapan dapat mempamerkan lebih banyak maklumat mengenai artifak ini dan para pengunjung akan mendapat lebih banyak maklumat berkenaan barang-barang bersejarah pada masa dahulu,” jelasnya.

Beliau berkata muzium tersebut bukan sahaja menceritakan kisah yang memberi inspirasi tetapi juga menghidupkan semula bangunan bersejarah, menceritakan tentang kehidupan serta mewujudkan peluang pekerjaan dan perniagaan kepada masyarakat setempat.

“Dengan pelbagai program dan aktiviti bagi pengunjung solo, kumpulan dan keluarga, sudah tentu ada sesuatu yang menarik untuk semua orang ketika berkunjung ke Fort Margherita,” uajrnya

Untuk maklumat terkini, pelawat boleh melayari @brookemuseums di Instagram dan @thqebrookegallery di Facebook, atau lawati pwww.brookemuseums.org.

See author's posts


MOF masih beri peluang kemukakan usul, pandangan

Kami masih meneliti forum-forum yang diadakan kerana masih ada lagi sesi bual bicara berkaitan Bajet 2023 yang sedang berjalan. Kami ada portal khusus untuk menerima pelbagai maklum balas dan semuanya diperhalusi untuk dimasukkan dalam Bajet 2023. • Datuk Shahrol Anuwar Sarman

KUALA LUMPUR: Biarpun pengumuman Bajet 2023 berbaki 10 hari lagi, Kementerian Kewangan (MOF) masih memberi peluang kepada rakyat dan perniagaan untuk mengemukakan usul dan pandangan demi memastikan manfaatnya dapat dinikmati oleh semua kumpulan tumpuan.

Pengarah Pejabat Belanjawan Negara, Datuk Shahrol Anuwar Sarman berkata, sesi libat urus Bajet 2023 bermula seawal bulan Mac di semua peringkat disusuli dengan konsultansi dan siri jerayawara yang lebih menyeluruh pada Mei.

Menurutnya, sekurang-kurangnya 190 sesi libat urus telah diadakan dan 242 memorandum serta lebih 6,000 pandangan daripada orang awam berkaitan belanjawan telah diterima.

“Kami masih meneliti forum-forum yang diadakan kerana masih ada lagi sesi bual bicara berkaitan Bajet 2023 yang sedang berjalan. Kami ada portal khusus untuk menerima pelbagai maklum balas dan semuanya diperhalusi untuk dimasukkan dalam Bajet 2023.”

“Dalam tempoh 10 hari ini, masih ada ruang lagi, contohnya melalui media. Kami juga masih menerima e-mel dan sebagainya dan kami akan mengambil kira semua pandangan,’’ katanya pada program Bicara Naratif bertajuk ‘Pencapaian Bajet 2022: Apa yang berjaya dan apa yang boleh ditambah baik’ terbitan Radio Televisyen Malaysia (RTM) malam ini.”

Enam pra-kenyataan Bajet 2023 telah dikeluarkan merangkumi hala tuju dan maklum balas.

Shahrol Anuwar berkata, Bajet 2023 sama seperti Bajet 2022 yang berteraskan tiga tumpuan iaitu kesejahteraan rakyat, memacu ketahanan perniagaan dan pemulihan ekonomi serta masih terdapat elemen yang masih perlu diperkukuhkan.

Secara keseluruhan Bajet 2022 berada dilandasan tepat melihat kepada pencapaian yang telah dicapai merangkumi pertumbuhan ekonomi, kadar pengangguran, kadar tenaga penuh, pengeluaran industri dan sektor pelancongan, katanya.

Bagaimanapun, beliau berkata masih terdapat golongan yang tercicir daripada bantuan yang disediakan di dalam Bajet 2022.

“Masih ada kelompok yang tidak sedar bantuan yang disediakan dan kami sedang memperinci mengenainya…kalau di luar bandar ia mungkin berlaku tetapi di kawasan bandar ada juga yang terlepas daripada manfaat belanjawan yang disediakan.”

“Walaupun nilai bantuan yang disediakan mungkin kecil tetapi kita mahu ia memanfaatkan semua. Sehubungan itu, pihak kerajaan sedang memperhalusi perkara tersebut supaya dapat diatasi di dalam Bajet 2023.” – Bernama

See author's posts


Xi Jinping lakar sejarah

BEIJING: Xi Jinping memperoleh penggal ketiga bersejarah sebagai pemimpin China semalam dan mempromosikan beberapa sekutu Parti Komunis terdekatnya, mengukuhkan kedudukannya sebagai pemimpin paling berkuasa negara itu sejak Mao Zedong.

Jawatankuasa Pusat Parti Komunis China memilih Xi sebagai setiausaha agungnya untuk penggal lima tahun lagi, lapor Xinhua, mencondongkan negara itu dengan tegas kembali ke arah pemerintahan satu orang selepas berdekad-dekad perkongsian kuasa dalam kalangan elitnya.

“Saya ingin mengucapkan terima kasih kepada seluruh parti dengan ikhlas atas kepercayaan yang anda berikan kepada kami,” kata Xi kepada wartawan di Dewan Besar Rakyat Beijing selepas undian tertutup diumumkan.

Beliau berjanji untuk bekerja bersungguh-sungguh dalam melaksanakan tugas kami untuk membuktikan layak mendapat kepercayaan besar parti kami dan rakyat kami.

Xi juga dilantik semula sebagai Ketua Suruhanjaya Tentera Pusat China.

Lelaki berusia 69 tahun itu kini pasti akan meneruskan penggal ketiga sebagai Presiden China, yang akan diumumkan secara rasmi semasa sesi perundangan tahunan kerajaan pada Mac.

Pelantikannya dibuat selepas Kongres selama seminggu yang terdiri daripada 2,300 perwakilan parti yang dipilih sendiri, yang mana mereka menyokong ‘kedudukan teras’ Xi dalam kepimpinan dan meluluskan rombakan menyeluruh yang menyaksikan bekas pesaingnya berundur.

Kongres ke-20 memilih Jawatankuasa Pusat baharu sekitar 200 pegawai kanan parti, yang kemudiannya berhimpun semalam untuk memilih Xi dan ahli Jawatankuasa Tetap yang lain.

Beberapa sekutu terdekat Xi diumumkan dalam jawatankuasa tujuh orang.

Walaupun kuasa hampir tidak terkawal, Xi menghadapi cabaran besar dalam tempoh lima tahun akan datang, termasuk menguruskan ekonomi negara yang dibelenggu hutang dan persaingan AS yang semakin meningkat.-AFP

See author's posts


Perbaharui Perjanjian Malaysia 1963?

BARU-baru ini ada cadangan daripada Timbalan Pengerusi Barisan Nasional (BN), Datuk Seri Mohamad Hasan mengenai isu Perjanjian Malaysia 1963 atau MA63.

Beliau dikenali sebagai Tok Mat memberikan idea bahawa perlunya Perjanjian Malaysia Baharu sebagai jalan ke hadapan yang lebih konkrit ke arah merealisasikan hak dan tuntutan negeri itu dalam Perjanjian Malaysia 1963 (MA63).

Cadangan ini dikemukakan dalam pertemuan bersama pemimpin BN di Sabah.

Rasional Perjanjian Malaysia Baharu tersebut menurut beliau, “perlu ditunjangi semangat, konteks dan aspirasi baharu dalam memugar seterusnya mengembalikan hak serta kepentingan Sabah namun pada masa sama, menguatkan Persekutuan Malaysia.”

Hal ini berlaku kerana wacana, perbincangan, polemik dan forum mengenainya terus berterusan seolah-olah tidak ada kesudahan. Berdasarkan rundingan dan persefahaman yang berlaku sekarang persis sebuah persefahaman utuh dan persetujuan yang ampuh sukar diharapkan.

Maka, perlu jalan keluar dan bergerak ke hadapan  agar masa depan yang lebih baik dan kepentingan bersama.

Perubahan masa selepas 59 tahun kian berlalu. Zaman Dasar Ekonomi Baru telah beredar dan digantikan dengan Dasar Pembangunan Nasional. Semangat Wawasan 2020 kini tinggal sejarah apabila gagal dicapai berikutan berlakunya kucupan ekonomi global memberi kesan prestasi pertumbuhan ekonomi yang diharapkan berterusan.

Kini Dasar Wawasan Kemakmuran Bersama 2039 pula membina arah masa depan negara.  Pun begitu, impak Dasar Ekonomi Baru (DEB) terhadap Sabah dan Sarawak kurang menitis terhadap pembangunan masyarakat negeri tersebut yang perlu dasar persekutuan yang lebih baik.

Pembentukan kelas menengah di Sabah dan Sarawak pula dilihat agak perlahan khususnya dalam sektor ekonomi dan pembangunan. Sebaliknya, kelas  menengah di sini bergantung kepada majoriti golongan profesional yang berada dalam kelompok institusi pengajian tinggi tempatan. Kelas menengah Bumiputera yang ada masih lagi sekitar 20 peratus pula berada di bandar-bandar utama.

Perubahan Zaman

Semangat dan aspirasi pula pelbagai dan bergantung kepada konteks keperluan yang berbeza-beza. Malaysia mengalami pelbagai perubahan walaupun tahap perubahan tersebut pula bergantung situasi tempat, masyarakat dan tahap pelaksanaan dasar.

Yang penting juga, ialah tahap pelaksanaan dan menunaikan Perjanjian Malaysia 1963. Bagi menghadapi masa hadapan yang lebih mencabar dan perubahan yang tidak dapat dijangka secara tepat, maka perlu melihat masa depan dengan kepelbagaian kemungkinan.

Cadangan Tok Mat ialah perlu ada Perjanjian Malaysia Baharu namun mestilah mengiktiraf hak-hak yang menjadi asas kepada Sabah termasuk Sarawak dan usaha mengembalikannya juga harus sesuai dengan semangat pembentukan Malaysia serta kepentingan masa depan bersama.

Terdapat unsur memberikan dimensi baharu kepada sistem federalisme kita. Aspek penurunan atau pengagihan daripada pemusatan kuasa di pusat perlu menjadi kunci utama. Apabila ini berlaku di peringkat wilayah dan negeri maka ini dapat mengukuhkan Persekutuan Malaysia lebih baik.

Inilah idealisme Tok Mat selain mencadangkan dalam Perjanjian Malaysia Baharu pimpinan kerajaan khususnya di Sabah perlu memberikan idea dan rancangan terhadap potensi ekonomi untuk digerakkan bagi memastikan iltizam kepemimpinan parti membawa Sabah melangkah lebih ke hadapan bagi membentuk kuasa baharu ekonomi  dalam konteks negara dimanfaatkan.

Rasional Perubahan

Sebenarnya cadangan membuat satu perjanjian baharu dilihat boleh membuka peluang dan ruang bagi Sarawak menuntut serta menambah baik hak-hak negeri itu.

Cadangan tersebut wajar dibincangkan dan tidak seharusnya ditolak bulat-bulat terutamanya dalam negara demokrasi yang meraikan kepelbagaian pendapat.

Berdasarkan perjanjian baharu itu juga pelbagai isu serta cadangan berkaitan Sarawak seperti penambahan kerusi parlimen boleh menjadi kenyataan. Yang penting perlu diterima hakikat bahawa perjanjian baharu satu bentuk tambahan kepada Perjanjian Malaysia 1963 untuk menambahbaik dan bukannya untuk menurunkan tuntutan Sarawak misalnya.

Maka, perjanjian tersebut bukanlah Perjanjian Malaysia Baharu, tetapi perjanjian baharu yang dijadikan penguat kepada tuntutan MA63.

Perkara-perkara yang tidak dilaksanakan, tidak diterokai secara mendalam yang sesuai dengan semangat Perjanjian Malaysia 1963 perlu dimasukan dalam perjanjian tambahan.

Hal ini bermakna Perjanjian Malaysia masih lagi ada tetapi hanya ditambah bagi memastikan pengisian yang lebih ampuh dan relevan dengan situasi dan perubahan zaman masa kini.

Sesuai sebagai perjanjian tambahan untuk mengukuhkan Perjanjian Malaysia 1963 sedia ada, maka boleh dimasukkan sebagai perkara hasil semakan Perjanjian Malaysia terdahulu yang perlu diadakan setiap 10 tahun berdasarkan persetujuan asal perjanjian tersebut.

Ini pernah diakui oleh veteran politik seperti mendiang Datuk Amar James Wong, Allahyarham Tan Sri Abang Ahmad Urai dan sejarawan akademik Suffian Mansor iaitu Ketua Program Sejarah Pusat Kajian Sejarah, Politik dan Hal Ehwal Antarabangsa Universiti Kebangsaan Malaysia (UKM).

Apabila terdapat perjanjian tambahan untuk mengukuhkan lagi Perjanjian Malaysia ini menjadi tawaran baru yang lebih baik untuk Sabah dan Sarawak. Umpama rumah lama yang dimiliki dan menjadi hak warisan.

Selepas beberapa dekad dan generasi ia perlu diperkukuh dengan membina rumah lebih besar dan lebih selesa sesuai dengan persekitaran baru. Namun tanah dan rumah tersebut tetap menjadi pemilik sah empunya rumah.

Perjanjian Malaysia 1963

Yang penting perjanjian Malaysia 1963 masih perlu kekal dan dipertahankan. Hal ini kerana tanpa perjanjian Malaysia 1963 tidak ada Malaysia. Negara Malaysia yang ada pada hari ini adalah hasil daripada perjanjian tersebut. Malah perjanjian ini termaktub dalam Perlembagaan Persekutuan.

Justeru, cadangan kononnya ada keperluan mengadakan perjanjian Malaysia baru untuk menggantikan Perjanjian Malaysia 1963 adalah tidak relevan. Yang relevan ialah perjanjian baru yang boleh menjadi tambahan untuk menampung apa-apa kekurangan sekiranya ada dalam Perjanjian Malaysia 1963 (MA63).

Ia bukan sahaja menampung kelompangan malah menjadi pendesak agar pelaksanaan MA63 perlu ada jadual pelaksanaan yang jelas. Sudah tentu idea untuk penggiliran Perdana Menteri misalnya boleh dimasukkan dalam perjanjian baharu yang menambahkan kekuatan kepada MA 63.

Begitu juga Dasar Ekonomi Baru yang pernah diperkenalkan pada 1973, namun impak dan limpahan terhadap Sabah dan Sarawak sangat minimum. Hal ini kerana pada awal tahun-tahun tersebut Sarawak masih terbelenggu dengan isu keselamatan seperti ancaman komunis dan sebagainya telah merencatkan perancangan dan fokus terhadap impak ekonomi.

Kesemua ini memerlukan perjanjian tambahan untuk memastikan komitmen pemimpin lama dan baharu akan dapat membawa impak lebih besar kepada Sabah dan Sarawak tanpa perlu menggantikan Perjanjian Malaysia 1963.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Institusi perbankan tempatan diminta longgarkan syarat

DEBAK: Institusi perbankan tempatan diminta melonggarkan syarat bagi pembukaan cawangan atau Mesin Juruwang Automatik (ATM) di sesebuah kawasan pekan khususnya di kawasan luar bandar.

Ahli Dewan Undangan Negeri (ADUN) Saribas, Mohamad Razi Sitam berkata, institusi perbankan tempatan juga, wajar membuka lebih banyak cawangan di luar bandar bagi membolehkan penduduk di kawasan berkenaan mendapat akses baik kepada khidmat perbankan.

“Yang kita mahukan kepada institusi perbankan ialah longgarkan dari segi syarat bagi membuka cawangan atau kiosk (mesin ATM) di sesebuah kawasan atau pekan di luar bandar negeri ini.

“Kalau tidak dapat membuka cawangan bank, menyediakan mesin ATM sudah memadai sebagai tanggungjawab sosial korporat (CSR) pihak bank di kawasan luar bandar,” ujarnya selepas menerima kunjungan pihak Bank Rakyat Cawangan Sarikei di Pejabat Daerah Kecil Debak semalam.

Pada kunjungan oleh pihak Bank Rakyat Cawangan Sarikei yang diketuai oleh Pengurus Cawangannya, Faishal Salleh itu turut membuat tinjauan di sekitar pekan Debak berdasarkan permohonan yang diminta oleh wakil rakyat di kawasan itu menyediakan kiosk mesin ATM baru-baru ini.

Razi menegaskan, keperluan mewujudkan mesin ATM bank di pekan Debak sudah ke tahap yang sangat memerlukan, memandangkan populasi di daerah itu mencecah lebih 15,000 penduduk.

“Debak juga sedang dan akan mengalami perubahan yang memberangsangkan, dari segi pembangunan infra dan aktiviti ekonomi.

“Justeru, saya menggesa agar institusi perbankan tempatan itu melaksanakan tanggungjawab sosial korporat mereka di kawasan luar bndar di Sarawak ini,” tegas Razi.

Beliau berkata, saranan mewujudkan bank dan perkhidmatan ATM di Debak sememangnya menjadi impian penduduk di sini malah ia diperlukan terutamanya sepanjang penguatkuasaan PKP baru-baru ini.

Beliau percaya bahawa Kerajaan Sarawak seboleh-bolehnya mahukan perkhidmatan tersebut diadakan bukan sahaja di Debak malah di seluruh Sarawak khususnya di kawasan luar bandar.

Namun kini, tambahnya lagi, penduduk di Debak amnya, terpaksa mengambil wang tersebut di pekan terdekat iaitu di Betong atau Saratok yang mengambil masa perjalanan selama sejam.

Justeru, Razi menyaran agar pihak bank tempatan, ataupun pihak Kementerian Kewangan (MOF) dan Bank Negara memikirkan cara untuk memberi perkhidmatan yang lebih selesa kepada penduduk luar bandar.

Oleh Adi Safarman

See author's posts


‘GPS menang, Zahid senang’? Itu cuba kelirukan orang ramai

KUCHING: “GPS menang Zahid senang”.

Itu antara kata-kata terpampang pada kain rentang, dipercayai dipacak oleh parti pembangkang di tepi jalan utama di bandar raya Kuching dengan turut meletakkan lambang roket DAP.

Ketua Whip Gabungan Parti Sarawak (GPS), Dato Sri Fadillah Yusof berkata ia bukti Pakatan Harapan (PH) ketandusan idea dan cuba mengelirukan pengundi di negeri ini.

“Mereka sebenarnya ketandusan idea sebab itu mereka cuba menanam sentimen yang tidak betul.

“Malah mereka berusaha sedaya upaya untuk memutar belit fakta dan cuba memberi gambaran negatif terhadap perjuangan GPS untuk Sarawak,”katanya.

Beliau berkata demikian ketika ditemui pemberita pada program Santai bersama belia dan beliawanis Satok di Kedai Ais Kacang Swee Kang, di sini petang tadi.

Paparan poster itu membei sindiran kononnya mengundi GPS untuk menang adalah umpama mengundi untuk UMNO dan Barisan Nasional (BN) pimpinan Datuk Seri Ahmad Zahid Hamidi yang masih berdepan kes rasuah di mahkamah.

Namun, GPS sebenarnya tidak terikat dengan mana-mana parti gabungan di Semenanjung, sebaliknya bertanding secara solo.

Fadillah turut mengingatkan bahawa orang ramai tidak harus keliru dengan tipu muslihat politik itu kerana ia memang kepakaran PH.

Sementara itu, mengulas mengenai kerjasama dengan mana-mana pihak yang akan membentuk Kerajaan Persekutuan selepas Pilihan Raya Umum Ke-15 (PRU15) nanti, Fadillah berkata ia  tidak bermakna menghadapi pilihan raya ini untuk bekerjasama dengan BN sahaja.

“Selepas pilihan raya, kita (GPS) bekerjasama dengan siapa yang dapat mewujudkan kestabilan (politik) negara dan siapa yang akan dapat memenuhi kehendak serta tuntutan hak-hak Sarawak.

“Itu nanti akan kita putuskan kemudian,” katanya.

Oleh AZREEN KERIA

See author's posts


43 pelajar sertai Bengkel Grafik Senibina 1.0

KUCHING: Seramai 43 pelajar Semester 1 Sijil Teknologi Senibina (STS) telah menyertai bengkel Grafik Senibina 1.0 anjuran Unit Teknologi Senibina pada 29 hingga 30 September lalu bertempat di Kolej Komuniti Kuching dan sekitar Waterfront di Bandar Kuching.

Menurut Ketua Program STS selaku Pengarah Program, Esuryati Kamarudin, antara objektif bengkel yang julung kali diadakan ini ialah memberi pendedahan tentang teknik asas lukisan dan lakaran, figura senibina dan lukisan perspektif kepada semua pelajar Semester 1 STS yang baru memulakan pengajian pada 1 September lepas.

“Selain itu, objektif bengkel tersebut juga ialah untuk meningkatkan kemahiran, pengetahuan dan keupayaan pelajar ke tahap yang lebih tinggi; memberi pendedahan yang lebih terperinci tentang lukisan persembahan senibina dan seterusnya memberi pendedahan pembelajaran di luar kelas kepada pelajar melalui pengajaran dan pembelajaran outdoor,” tambah beliau lagi.

Esuryati turut berkata, “Saya berharap agar peserta Bengkel Grafik Senibina 1.0 ini dapat mengaplikasikan ilmu pengetahuan yang diperoleh ke dalam pengajaran dan pembelajaran khususnya dalam subjek Grafik Senibina, justeru dapat meningkatkan kemahiran mereka sebagai pelajar teknologi seni bina di kolej ini.”

Penceramah jemputan iaitu Shamsul Johari Shaari yang merupakan pensyarah dari Kolej Komuniti Mas Gading turut menyeru agar pelajar menggunakan pengalaman yang diperoleh selama dua hari bengkel tersebut untuk menghasilkan lakaran yang terbaik. Hal ini kerana, menurut beliau arkitek yang terbaik adalah arkitek yang mempunyai lakaran yang hebat.

“Oleh itu, pelajar Kolej Komuniti tidak perlu merasa rendah diri dengan lakaran masing-masing kerana ini hanyalah peringkat permulaan dan pelajar boleh meneruskan pengajian ke peringkat lebih tinggi di politeknik dan seterusnya universiti,” katanya.

Beliau turut menggesa agar pelajar Kolej Komuniti Kuching membangunkan citra budaya di Sarawak melalui lakaran dan rekaan yang menarik kerana negeri ini kaya dengan pelbagai budaya yang berbeza dan unik.

Pada majlis tersebut, Shamsul Johari turut berkesempatan menyampaikan hadiah kepada lima orang pelajar terpilih yang mempunyai lakaran terbaik dalam bengkel tersebut.

Turut hadir, Timbalan Pengarah Akademik, Nurul Dafiqah Kamarulzaman dan semua pensyarah STS.

See author's posts


BINCANG PKP HARI INI

KOTA BHARU: Perdana Menteri Tan Sri Muhyiddin Yassin akan mempengerusikan satu mesyuarat hari ini bagi membincangkan soal Perintah Kawalan Pergerakan (PKP) secara menyeluruh di seluruh negara, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Beliau berkata, perkara itu akan dibincang dan diputuskan dalam sidang Majlis Keselamatan Negara (MKN) Covid-19 yang akan diadakan di Putrajaya.

“PKP penuh antara langkah yang perlu difikirkan oleh MKN, dan ia akan dibincangkan hari ini sebelum diputuskan. Mesyuarat  3.00 petang itu juga akan dihadiri semua Menteri Besar dan Ketua Menteri,” katanya, kepada pemberita selepas Mesyuarat Jawatankuasa Keselamatan Khas Negeri (JKKN) Kelantan yang dipengerusikan Menteri Besar Datuk Ahmad Yakob di Kompleks Kota Darulnaim di sini semalam.

Katanya, kerajaan melihat penularan Covid-19 sebagai perkara yang amat serius dan berdasarkan statistik semalam, jumlah kumulatif kes positif sudah hampir setengah juta apabila 485,496 kes telah direkodkan setakat ini.

Menurutnya kerajaan sedar selain memerlukan langkah tegas merawat kes positif, langkah pencegahan adalah juga penting, kerana mencegah adalah lebih baik daripada mengubati.

“Disebabkan itulah semalam kita menekankan soal pematuhan Prosedur Operasi Standard (SOP) yang sudah diputuskan oleh Kerajaan Pusat. Kita ada langkah pencegahan sehingga diwujudkan Team SOP yang diketuai PDRM, ATM (Angkatan Tentera Malaysia) dan sebagainya,” katanya.

Sementara itu merujuk kepada isu berhubung sumbangan kepada rakyat Palestin, Takiyuddin berkata, kerajaan sentiasa memantau kegiatan mengutip dana bagi tujuan itu, malah menggalakan kegiatan murni berkenaan kerana ia melambangkan nurani rakyat negara ini walapun berhadapan dengan pandemik Covid-19.

Beliau berkata, pada masa sama kerajaan juga bersetuju menjadi pemudah cara kepada badan bukan kerajaan (NGO) yang mahu menjalankan misi kemanusiaan bagi memulihkan semula negara Palestin.

“Ini adalah selaras dengan polisi kerajaan, kita mengecam tentera Zionis yang melakukan pelbagai kekejaman di Palestin. Kerajaan Persekutuan akan sentiasa bersama dengan NGO dan akan membantu dalam apa jua cara termasuk berkaitan saluran undang-undang.

“Justeru, kerajaan bersetuju untuk menjadi pemudah cara terutamanya dalam menjalankan misi kemanusiaan di Palestin dengan membina jalan raya, sekolah, masjid dan sebagaimana yang dilakukan sebelum ini,” katanya.

— Bernama

See author's posts


Biden angkat sumpah Presiden AS

WASHINGTON: Biden, 78, semalam mengangkat sumpah sebagai Presiden Amerika Syarikat (AS) ke-46 di hadapan Hakim Mahkamah Agung, John Roberts, di bangunan Capitol, Washington DC.

Terdahulu, Kamala Harris, 56, selaku wanita pertama dan individu pertama berketurunan Asia Selatan yang dilantik sebagai Naib Presiden AS, mengangkat sumpah di hadapan Hakim Mahkamah Agung, Sonia Sotomayor.

Bekas Presiden AS, Donald Trump, meninggalkan Washington tiga jam sebelum Biden mengangkat sumpah, sekali gus menjadi presiden pertama dalam 150 tahun yang tidak menghadiri majlis pelantikan penggantinya.

Biden, yang juga bekas naib Presiden AS dan Senator veteran, dilantik Presiden AS ke-46 di bangunan Capitol, lokasi sama yang melihat penyokong Trump merusuh dua minggu lalu membantah keputusan pilihan raya presiden AS pada 3 November lalu.

Kemenangan ini adalah penantian 34 tahun Biden, yang pertama kali mencuba nasib bertanding bagi jawatan Presiden AS pada 1987 dan di usia 78 tahun, beliau juga adalah Presiden AS yang tertua.

Namun, buat pertama kali dalam sejarah 200 tahun, upacara angkat sumpah Presiden AS dan Naib Presiden dipilih, Kamala Harris, kurang meriah kerana kehadiran orang ramai terpaksa dihadkan berikutan pandemik Covid-19.

Malah, tragedi rusuhan penyokong Trump dua minggu lalu mendorong pihak berkuasa mengerahkan 25,000 anggota berkawal bagi mengelak sebarang kejadian tidak diingini.

Laman di hadapan bangunan Capitol dihiasi kira-kira 200,000 bendera sebagai petanda simbolik menggantikan orang ramai yang tidak dapat dijemput bagi memeriahkan cara itu.

Sementara itu, Trump meminta rakyat AS mendoakan kejayaan pentadbiran yang bakal diterajui penggantinya, Biden, dalam ucapan menerusi rakaman video selepas hampir dua minggu menghilang.

Biden memulakan tugas sebagai Presiden Amerika Syarikat (AS) yang ke-46, semalam, bertekad dan optimis untuk mengukuhkan perpaduan.

Beliau berikrar akan merapatkan jurang perpecahan rakyat yang semakin mendalam serta mengatasi ekstremisme domestik, kira-kira dua minggu selepas tercetus rusuhan ganas bagi menafikan kemenangannya pada Pilihan Raya Presiden.

Meskipun tanpa kehadiran orang ramai susulan kawalan keselamatan yang ketat dan faktor pandemik Covid-19, Biden tetap melontarkan ucapan penuh bersemangat di hadapan National Mall.

“Demokrasi adalah sangat berharga. Demokrasi adalah rapuh dan ketika ini, rakan sekalian, demokrasi terus wujud.

“Kita mesti menamatkan perang tidak bertamadun ini yang saling melaga-lagakan, pedalaman melawan bandar, konservatif melawan liberal.

“Kita mampu melakukannya jika bersikap terbuka dan tidak keras hati, menzahirkan sifat bertolak ansur serta rendah diri, dan bersedia untuk saling memahami.

“Kita bersama-sama melakarkan kisah rakyat AS mengenai harapan, bukan ketakutan; perpaduan, bukan perpecahan; diterangi sinar, bukan dirundung kegelapan.

“Kisah mengenai kesopanan, maruah, kasih sayang, pemulihan dan kebaikan,” katanya.

Biden yang berpengalaman menyandang jawatan Naib Presiden selama lapan tahun bawah pentadbiran Barack Obama sebelum ini, turut meminta penyokong Trump agar mengetepikan permusuhan politik.

“Saya akan menjadi Presiden kepada seluruh rakyat AS,” katanya sambil menegaskan negara ini sedang berdepan peningkatan ekstremisme politik, isu ketuanan kulit putih serta keganasan domestik yang mesti ditentang dan akan diatasi.

“Sejarah menyaksikan pergelutan berterusan antara impian ideal rakyat AS bahawa kita semua diciptakan sama, dengan hakikat jelik bahawa perkauman, keperibumian, ketakutan dan cercaan telah sekian lama memecahbelahkan kita,” katanya. – AFP

See author's posts


Pakej rangsangan ekonomi tambahan diperlukan

KUCHING: Pakej rangsangan ekonomi tambahan amat diperlukan bagi memastikan perniagaan tetap bertahan walaupun sektor ini masih jauh untuk kembali normal walaupun terdapat pelbagai langkah rangsangan ekonomi akibat Covid-19.

Setiausaha Agung Dewan Perniagaan dan Perindustrian Cina Kuching (ACCCIS), Jonathan Chai Voon Tok berharap, agar Program Subsidi Gaji (PSG) dapat dipanjangkan lagi selama enam bulan tanpa mengira jumlah perniagaan mereka.

“Sebenarnya, PSG menyelamatkan banyak SME dari penutupan dan banyak membantu pemilik perniagaan untuk menjaga pekerja mereka.

“Kesan disebabkan oleh wabak ini dilihat amat panjang dan sangat tidak menentu,” jelasnya.

Tambahnya, mungkin lebih baik satu lagi peruntukan perlu disediakan untuk Tabung Bantuan Khas (SRF) kerana banyak pemohon yang tidak bernasib baik tidak menerima bantuan sebelumnya kerana kekurangan dana.

“Bagi memastikan pemberian dana SRF yang lebih adil, mungkin kerajaan boleh menyasarkan pada sektor dan wilayah.

“Ia adalah mustahak berkenaan sokongan dasar fiskal dan monetari kerajaan tidak ditarik sebelum waktunya, dengan sebaik mungkin,” ujarnya.

Cukai Pendapatan

ACCCIS juga mengusulkan untuk mengehadkan kadar maksimum cukai pendapatan bagi individu yang bermastautin kepada 20 peratus dan berharap kerajaan dapat mengurangkan cukai sebagai langkah drastik untuk merancakkan kembali ekonomi.

Jonathan juga menjelaskan bahawa sebarang pengurangan kadar cukai akan membantu mengurangkan kos operasi perniagaan dan meredakan masalah aliran tunai pengendali perniagaan dalam keadaan genting ini.

Semak Peruntukan

Selain itu, ACCCIS juga mendesak Kementerian Kewangan untuk menyemak semula peruntukan tersebut dalam belanjawan yang akan datang kerana Sarawak dilihat menerima peruntukan untuk geran khas jauh lebih kecil berbanding Sabah.

“Sudah tentu, kami berharap bahawa peruntukan yang lebih besar akan disediakan untuk Sarawak untuk mempercepat infrastruktur dan sambungan jalur lebar yang belum berkembang,” katanya.

Cukai Pendapatan Korporat

Di samping itu, kami juga berharap agar kerajaan negeri dapat meninjau Cukai Pendapatan Korporat untuk perusahaan kecil dan sederhana (syarikat pemastautin yang diperbadankan di Malaysia dengan modal berbayar hingga RM2.5 juta) sehingga pendapatan pertama yang dikenakan cukai sebanyak RM600,000 yang dikenakan kadar cukai pendapatan konsesi dapat dikurangkan dari 17 peratus menjadi 15 peratus sementara selebihnya pendapatan kena cukai dikenakan cukai 20 peratus.

Sebarang pengurangan kadar cukai akan membantu mengurangkan kos operasi perniagaan dan meredakan masalah aliran tunai pengendali perniagaan dalam keadaan luar biasa.

Dalam Belanjawan 2020 di bawah Pemerintahan PH sebelumnya, ini adalah pertama kalinya sejak 1969 peruntukan untuk ‘geran khas’ kepada Sabah dan Sarawak disemak semula dan meningkat dua kali ganda kepada RM53.4 juta dan RM32 juta masing-masing.

Dari segi perbezaan ukuran tanah, ia sangat tidak adil bagi Sarawak untuk menerima lebih rendah daripada Sabah.

ACCCIS mendesak Kementerian Kewangan untuk menyemak semula peruntukan tersebut dalam Belanjawan yang akan datang.

“Secara peribadi, saya juga berharap agar struktur cukai untuk Cukai Keuntungan Harta Tanah (RPGT) berkenaan dengan pelupusan tanah kosong dapat dikembalikan ke versi asal, iaitu pelupusan harta tanah (termasuk tanah kosong) setelah lima tahun pemerolehannya akan dikecualikan daripada RPGT.

Langkah tersebut ingin menghidupkan pasaran harta tanah dan berfungsi sebagai pemangkin untuk lebih banyak aktiviti ekonomi.

“Sudah tentu, kami berharap bahawa peruntukan yang lebih besar akan disediakan untuk Sarawak untuk mempercepat infrastruktur dan sambungan internet yang belum berkembang,” jelasnya.

See author's posts


Hari Memperingati Arwah: Penganut Kristian kunjungi kubur

SIMANGGGANG: Beberapa tanah perkuburan di bandar ini menjadi tumpuan penduduk beragama Kristian yang menyambut Hari Memperingati Arwah (All Souls’ Day) pada Isnin lalu.

Walaupun hari berkenaan disambut pada Isnin namun, hasil tinjauan rambang mendapati bahawa penduduk beragama Kristian sudah mula menziarah tanah perkuburan Kristian di sini bagi tujuan itu bermula Ahad lalu.

Antara lokasi yang menjadi tumpuan adalah Tanah Perkuburan Katholik di Temudok dan Tanah Perkuburan Kristian Anglican berdekatan Kampung Sutong.

Beberapa penduduk dilihat sebak sebaik sahaja tiba di kawasan perkuburan sanak- saudara dan dilihat membersihkan kawasan perkuburan.

Sebaik sahaja selesai kerja pembersihan, para pengunjung ini dilihat mendoakan roh saudara-mara mereka sebelum bertindak menyalakan lilin dan meletak bunga di pusara.

Terdahulu, Hari Memperingati Arwah adalah merupakan hari yang ditetapkan oleh Gereja Roman Katolik dan gereja lain bagi memperingati orang beriman yang telah meninggal dunia.

Perayaan ini adalah berlandaskan doktrin bahawa roh orang beriman yang sewaktu matinya tidak dibersihkan daripada dosa kecil atau belum ditebus kesalahan lama, tidak berupaya untuk memperoleh penglihatan rahmat dan mereka dapat dibantu dengan doa dan dengan penyerahan misa.

Perayaan ini jatuh pada 2 November setiap tahun dan merupakan urutan kepada Hari Para Orang Kudus (All Saints’ Day).

Oleh Valentine Ngumbang

See author's posts


Inisiatif rancakkan semula pasaran hartanah

KUALA LUMPUR: Kerajaan melalui Pelan Jana Semula Ekonomi Negara (PENJANA) 2020 telah menyediakan beberapa inisiatif untuk merancakkan semula pasaran hartanah dalam usaha mengatasi masalah kekurangan rumah mampu milik serta memenuhi keperluan rakyat khususnya golongan belia untuk memiliki rumah sendiri.

Menurut Kementerian Perumahan dan Kerajaan Tempatan (KPKT) antara inisiatif itu ialah kempen pemilikan rumah (HOC) 2020 dengan memberi pengecualian duti setem dan insentif oleh pemaju perumahan yang diberikan melalui diskaun harga jualan sekurang-kurangnya 10 peratus.

Selain itu, pengecualian cukai keuntungan harta tanah (CKHT) iaitu cukai yang dikenakan ke atas keuntungan daripada hasil jualan hartanah, pengurangan kadar cukai semasa dapat memberikan kesan positif dalam merangsang pasaran perumahan negara.

“Pengecualian CKHT diberikan kepada individu warganegara Malaysia ke atas pelupusan rumah kediaman yang dibuat mulai 1 Jun, 2020 hingga 31 Disember 2021, dihadkan bagi pelupusan tiga unit rumah sahaja untuk setiap individu,” kata kementerian itu dalam jawapan bertulis pada persidangan Dewan Rakyat, semalam.

Ia bagi menjawab soalan Datuk Seri Mahdzir Khalid (BN-Padang Terap) yang ingin tahu mengenai usaha pihak kementerian mengatasi masalah kekurangan rumah mampu milik bagi memenuhi keperluan rakyat terutamanya golongan belia memandangkan kenaikan harga rumah ketika ini tidak sepadan dengan pendapatan isi rumah dan sejauh manakah pandemik Covid-19 mempengaruhi harga pasaran pada masa ini.

Inisiatif seterusnya adalah had pembiayaan bagi pinjaman perumahan (LTV), iaitu nisbah had pembiayaan yang ditawarkan oleh institusi kewangan bagi peminjam perumahan yang mempunyai dua atau lebih pinjaman perumahan sedia ada tertakluk kepada pengurusan risiko peminjam.

“Di bawah PENJANA, had pembiayaan bagi pinjaman rumah ketiga dan seterusnya bernilai RM600,000 ke atas semasa tempoh HOC 2020 tidak lagi tertakluk kepada 70 peratus daripada nilai rumah tetapi tertakluk kepada pengurusan risiko dalaman institusi kewangan,” kata KPKT.

Bagaimanapun kementerian itu memaklumkan pihaknya tiada maklumat yang tepat mengenai sejauh mana pandemik COVID-19 mempengaruhi harga pasaran pada masa ini.

Berdasarkan rekod pendaftaran Lesen Pemajuan dan Permit Iklan Jualan Kediaman (APDL), trend permohonan pemaju sama seperti tahun-tahun sebelumnya dan tiada pengurangan permohonan lesen pemajuan.

Namun begitu, terdapat pengurangan pada transaksi hartanah kediaman iaitu sebanyak 19 peratus kepada 47,000 pada 2020 berbanding 56,000 pada 2019, bagi permohonan lesen baharu suku tahun sebanyak 263 (2020) berbanding 256 (2019), dan pembaharuan lesen pada suku pertama sebanyak 603 (2020) berbanding 465 (2019).

Antara punca-punca pengurangan transaksi hartanah kediaman adalah: pemaju perumahan tidak dapat membuat kempen jualan; kaedah pemasaran yang terhad dan pembeli berhati-hati untuk membuat sebarang komitmen kewangan. – Bernama

See author's posts


Perkuat jentera serangan • Kuching City ikat bekas penyerang remaja pasukan England

BEKAS penyerang remaja England, Keanu Marqheal Marsh Brown sah bersama Kuching City FC untuk menghadapi saingan Liga Malaysia musim 2022.

Pengerusi Kuching City, Fazzrudin Abdul Rahman menjelaskan pemain berusia 29 tahun itu adalah pemain import asing yang keempat dan bakal memperkuatkan jentera serangan skuad kendalian Irfan Bakti Abu Salim.

“Marsh Brown adalah pemain import keempat pasukan Kuching City dan dia akan bergandingan dengan Abu Kamara di bahagian jentera serangan skuad musim ini.

“Beliau (Marsh Brown) mempunyai dua warganegara, dimana beliau pernah bermain skuad remaja England sebelum dia menjadi pemain kebangsaan Guyana,” katanya pada sidang media semasa majlis menandatangani kontrak pemain terbabit semalam.

Fazzrudin berkata beliau amat yakin kehadiran Marsh Brown dapat memberi impak positif terhadap usaha pasukan itu untuk memberikan saingan dalam kempen pada tahun ini, sekaligus merealisasikan hasrat pasukan untuk ke pentas Liga Super musim depan.

“Saya sangat yakin, beliau akan memberi impak positif kepada peluang pasukan kita untuk memberikan saingan pada tahun ini,” ujarnya.

Marsh Brown memulakan perjalanan bolasepak beliau dengan menyertai akademi Arsenal dan seterusnya bergraduasi di akademi Fulham sebelum menandatangani kontrak profesional pertama bersama Fulham pada tahun 2009.

Beliau pernah menyertai pasukan MK Dons, Dundee United, Oldham Athletic, Yeovil Town, Barnet, Forest Green Rovers, Dover Athletic dan Newport County sebelum berhijrah ke benua Amerika untuk menyertai Memphis 901 pada tahun 2020.

Kelab terakhir beliau adalah East Riffa di liga tertinggi Bahrain. Kini, Keanu Marsh-Brown bersama Kuching City FC dalam misi ke Liga Super 2023.

Semoga dengan kehadiran beliau dapat melengkapkan dan memantapkan lagi KCFC.

Dalam pada itu, Kuching City sebelum ini telah mengesahkan tiga pemain import asing mereka untuk musim ini iaitu Aylton Ferreira Ananias, Yuki Tanigawa dan Abu Kamara.

Majlis ringkas menandatangani kontrak Keanu Marsh-Brown yang merupakan import keempat Kuching City FC telah berlangsung di Pejabat Kuching City FC pagi tadi.

Majlis turut dihadiri Ketua Pegawai Eksekutif (CEO) Kuching City, Iswandi Ali Hassan, Pengurus Pasukan, Kamaludin Akil dan Ketua Jurulatih, Irfan Bakti Abu Salim.

Oleh ADI SAFARMAN

See author's posts


Labang

Oleh Justi Amban

“CEPAT-CEPAT.” “Cepat- cepat, cepat.”

Suasana agak riuh pagi itu, seperti ada pesta lagaknya. Hari-hari lain pun riuh juga tetapi pagi itu lebih riuh dari biasa. Oh ya… rupa-rupanya masih di hujung Syawal dan beberapa hari lagi akan disambut Perayaan Gawai. Orang berhimpit-himpit di lorong-lorong antara meja penjual ikan basah. Maka taukey-taukey ikan pun senyum selebar-lebarnya. Tentu lumayan, banyak masuk.

Sudah lebih 30 tahun aku menghuni di daerah itu dan wajah pasar basah itu pun sudah beberapa kali berubah. Daripada yang agak sengkek dan daif dahulu menjadi semakin besar dan gah dan sekarang tempat itu cukup selesa. Tahniah YB. Tahniah Majlis Daerah!

Sebagai sebuah masyarakat majmuk, ada tiga kaum utama yang menjadi penjual ikan di pasar basah – Melayu, Iban dan Cina. Cantik. Semuanya mesra seperti adik beradik. Jangan hairan orang Melayu dan Cina pun bercakap bahasa Iban. Huhu. Agik Idup Agik Ngelaban. Bermakna begitu lama sudah masyarakat hidup aman sentosa. Masing-masing mencari rezeki. Alangkah manisnya hidup dengan harmoni. Syukur.

Taukey Melayu biasanya menjual ikan-ikan segar dari sungai atau laut. Hasil-hasil ini kebanyakannya datang dari Kabong, Gerigat, Mpelam dan Kupang. Tidak hairanlah bila musim ikan, akan kelihatan pelbagai ikan yang dilonggokkan di atas meja jualan. Dari sungai tentu dengan udang galahnya, udang dara, baung. sembilang, bekut, senek, mbutan dan ikan bulu. Dari laut tentu sekali terubuknya, buntal, senangin, ketam, lumek, udang payak, udang sia, tohey, lapis, ndurik, payak bukuk, popot, mpipik dan kilat. Ah… terlalu banyak jenis ikan hingga susah untuk diingat nama semuanya. Maha Suci Tuhan yang maha menciptakan!

Yang disejuk beku biasanya taukey Cina yang jual – kembung, sardin, bawal hitam, ikan merah, tenggiri, ikan tilapia dan sebagainya. Penjual Iban tentu popular dengan keli dan ikan-ikan kolam yang lain dan ada juga beberapa orang yang menjual ikan yang disejuk beku.

“Cepat-cepat.” “Cepat – cepat.”

Aku cuba menangkap suara itu. Seperti biasa dengar. Oh, nun dari hujung gerai kelihatan Usu Man sedang dikerumuni pembeli dan peminat ikan sungai.

“Labang, labang, tuan-tuan. Ada lima ekor sahaja lagi.” “Cepat, siapa cepat dia dapat.”

“Ha, cikgu Li,”

Seperti dia mengarah suara kepada aku. Aku angkat muka. Senyum. Dia balas senyum. Kawan baik. Usu Man menjadi sangat terkenal dengan jualan udang galahnya. Dari harga hanya RM20 sekilo dahulu, sekarang udang galah sepit biru sudah RM80 sekilo. Aduh.

“Berapa sekilo Su?” kataku ringkas, sambil mataku tajam memerhati setiap seekor yang tinggal lima ekor itu. Ikan labang adalah seperti ikan raja di Sungai Krian. Entah kenapa ikan itu sangat sedap, kata yang menggemarinya. Kerana sangat sedap itu, harganya melambung-lambung macam harga rumah di Kalakos itu juga. Sekarang labang sudah mencecah RM100 sekilo. Dahulu hanya dalam RM25 sahaja.

Mungkin kerana faktor ikan itu tidak banyak dan sukar diperolehi, maka harganya semakin mahal. Orang Terengganu bilang macam rega bedil. Tapi memang sedap juga kalau dimasak asam dengan tempoyak atau dipais dengan daun nipah atau daun buan. Arwah mak aku dahulu cukup suka ikan labang yang dipais.

“Sekarang dah RM120 cikgu,” jawab Usu Man sambil tersenyum kecil.

Aih, macam nak melompat aku.

“Baharu dua minggu lepas RM100, minggu ini dah RM120?” aku meluahkan rasa kepada Usu Man.

“Ikut harga pasaran cikgu. Dua minggu lepas harga dari nelayan sungai rendah, sekarang dah naik, ikut peredaran zaman juga cikgu.”

Oh, getus hatiku. Faham. Harga barang-barang keperluan semuanya naik. Ayam naik, telor ayam naik. Tepung naik, minyak naik, gula naik. Sayur naik, beras naik. Apa yang tidak naik? Semua barang naik harga. Seperti hanya duit sahaja yang turun harga. Duit makin mengecil harganya. Dahulu zaman aku sekolah rendah, dua puluh sen dah cukup jadi bekal. Mee sepuluh sen, air lima sen, gula-gula lima sen. Zaman dah jauh berubah. Duit pun berubah.

“Timbangkan 2 ekor Su.”

Usu Man membungkus dua ekor yang berat dalam sekilo lebih setiap seekor.

“RM240 cikgu tapi saya bagi diskaun jadi RM230 untuk cikgu”. Usu Man yang seperti sebaya aku wajahnya menyuakan plastik biru muda itu kepada aku dengan penuh hormat. Dia asal Kampung Perpat. Jauh juga ke sana dari Kalakos.

“Nah Su, ambil ni.”

“Cikgu ada lebih ni, dua puluh ringgit.”

“Ambil jer Su untuk beli gula kopi.”

Usu Man senyum terharu dan kehilangan kata-kata.

Ikan labang sudah ada dua ekor. Senang hatinya kerana memang hasrat dari dahulu. Ikan labang tidak ada di Semenanjung. Mereka di sana tidak pernah pun tengok ikan ini kecuali yang pernah berkhidmat di Sarawak khususnya di Kalakos. Di Semenanjung ada patin sahaja yang hampir serupa dengan labang tapi rasanya tidak sama. Bagai langit dengan bumi. Bagai enggang dengan pipit. Haha.

Aku balik dengan hati yang berbunga-bunga. Dua ekor labang akan dibekukan dalam masa dua hari sementara menunggu tarikh yang sangat dia nanti-nantikan. Ikan itu akan dimasak tempoyak tetapi dibubuh kunyit hidup yang ditumbuk lumat. Sedikit daun kesum beberapa biji cili padi. Fuh, gerenti meleleh punya! Campur sedikit bunga kantan, getus hatinya.

Sibu.

Cuaca sangat mesra sewaktu aku bertolak dengan kereta melalui jalan Pan Borneo yang telah hampir-hampir siap. Lancarnya perjalanan bila sistem jalan sempurna. Dalam perjalanan hampir dua jam itu, aku teringat jalinan lebuh raya di Semenanjung yang begitu cantik dan sempurna. Sedapnya memandu di sana. Dulu pernah berkereta dari Kuala Lumpur ke Terengganu beberapa tahun yang lalu. Kereta, kawan baik bagi pinjam. Masya Allah seronoknya di sepanjang jalan, dengan adanya hentian RnR yang serba serbi lengkap, amat menerujakan.

Pukul 11.00 pagi penerbangan AK2341pun mendarat. Alhamdulillah yang telah memudahkan. Enam orang sahabat baikku kusambut mesra. Bayangkan dua puluh lapan tahun tidak pernah berjumpa sejak berpisah apabila tamat persekolahan. Kami berpelukan dan bersalam mesra.

Selepas selesai semua, kami pun gerak ke Kalakos. Singgah makan tengah hari di gerai di Sibujaya. Ada yang fikir grup ini adalah grup yang mahir menghalau jin, entah kenapa. Kami ketawa berdekah-dekah. Mungkin ada yang penampilan seperti pakar ruqyah.

“Malam ini selepas isyak, aku jemput kau orang di hotel,” kataku sewaktu menurunkan mereka di lobi hotel Mega Inn. Hotel yang sederhana untuk orang-orang yang banyak duit – profesor, engineer, kontraktor dan tuan loyar. Harap mereka redalah dengan hotel itu. Di Kalakos belum ada penginapan yang hebat-hebat.

“Ulat mulong ada tak?” Sahabat yang suka berjenaka bertanya, sambil dia ketawa.

“Haha… yalah tu, nanti aku cari,” aku cuma ketawa.

Malam itu tercapailah hajatku untuk menjamu kawan-kawan dari Semenanjung dengan masakan ikan labang campur tempoyak versi Kalakos. Ulam-ulaman, sayur nangka muda. Ayam masak bercili, udang tohey masak kuah pekat. Mereka makan cukup berselera. Alhamdulillah yang memberi sedap.

“Ikan laban tu, ikan sungai ke?” Adi bertanya dengan semangat semasa menghirup kopi panas.

“Labang lah,” Maidin mencelah.

Kami ketawa lagi.

“Ya… ikan raja Sungai Krian,” jelasku.

“Sedap giler,” tambah Prof Z.

“Elok kita beli banyak esok untuk bawak balik,” tuan loyar pula menyampuk.

Kami ketawa lagi.

Malam itu dalam pukul 12 malam baharu mereka kuhantar ke hotel penginapan. Puas hatiku. Lega. Syukur dan gembira yang amat.

Malam itu aku bermimpi, banyak lagi labang didaratkan di jeti-jeti di tebing Sungai Krian. Bila terjaga, kuceritakan kepada isteri, dia pun menjawab dengan ejekan, “tula kesan sebulan memikirkan ikan labang”, kami sama-sama ketawa atas katil.

Jam sudah lapan setengah pagi ketika bot yang kami sewa khas untuk memancing labang bergerak perlahan menuju ke hulu Sungai Krian. Misi mencari ikan labang. Acara ini tiada dalam pelan tetapi kerana seronok menikmati kesedapan ikan labang maka seorang kawan mencadangkan kami memancing ikan labang. Biar batal program ke Tanjung Kembang. Labang lebih sedap dari Tanjung Kembang. Bersama kami ada pemandu bot, Pak Mat. Dia mahir selok belok dan tahu juga di mana lubuk-lubuk labang.

Hampir ke pukul lima petang hanya ada enam ekor baung dan beberapa ekor udang kecil. Labang hanya ada dalam mimpi. Menangkap ikan labang bukan semudah yang dicakap. Ikan labang sangat memilih. Masa dia keluar pun tidak menentu. Memang rezeki sangatlah siapa yang memperoleh ikan labang semasa memancing.

Sesampai di hotel, kami berehat di kafe bawah hotel – minum petang dengan cucur senek dan cucur cempedak.

Buah cempedak di luar pagar,

ambil galah tolong jolokkan

Kami budak baru belajar

kalau salah tolong tunjukkan.

Itulah ibarat kami bertujuh pergi memancing ikan labang. Tiada kemahiran dan pengalaman langsung, tiba-tiba ingin menangkap ikan mahal – Raja Sungai Krian!

Pagi. Hari ketiga.

“Li, kita ada cadangan ni,?”

“Apa dia?” tanyaku.

“Kita nak jumpa pegawai pertanian di sini,” Nizam sungguh-sungguh berujar.

“Ada apa?”

“Ada lah,”

Lebih sejam kami berbual di pejabat bos Jabatan Pertanian Kalakos. Rupa-rupanya si kawan seorang ni, Nizam, ingin untuk buat ‘research’ tentang ikan labang di Sungai Krian. Dia berminat untuk menjadikan ikan labang ini satu perusahaan – seperti ternakan sangkar, rasanya. Dan sangat menggembirakan, pegawai tersebut memberi sokongan padu di atas usaha tersebut. Aku dapat bayangkan, andainya rancangan itu menjadi kenyataan tentu akan ada pejabat Nizam Co. di Kalakos suatu hari nanti. Dan Nizam telah beritahu dia akan datang lagi selepas ini untuk meneruskan perbincangan serius dengan pihak-pihak yang berkenaan. Dia sangat yakin bahawa usaha memajukan industri ikan labang akan berhasil. Di Temerloh ,Pahang, dia sudah ada lima stesen tempat memelihara ikan patin di dalam sangkar. Rasanya ikan labang pun boleh dibuat begitu. Kedua-duanya adalah ikan air tawar!

Hari kelima kami bergerak ke Bintulu. Bintulu tengah musim buah. Durian melambak menyebabkan harganya sangat murah. Sepanjang perjalanan bermula dari Sibu ke Bintulu, begitu banyak gerai kecil di tepi jalan yang menjual buah-buahan. Pagi itu meronda di pasar basah di Bintulu dan terjumpa juga ikan labang.

“Ini labangkah taukey?”

“Ya, ya kitak maokkah?” taukey perempuan itu bercakap dialek Sarawak.

“Berapa sekilo kitak jual?” aku pun balas dalam dialek Sarawak, sebab aku pun Sarawakian. Haha. Kawan-kawanku hanya tersenyum bila aku bercakap dialek Sarawak.

“Nuan orang Semenanjung jang?” tiba-tiba pakcik yang jual ikan lumek di sebelah menyampuk.

“Ukai meh, aku orang Niah deh…,” lepas tu aku ketawa agak kuat.

Pakcik itu pun ketawa besar. Kawan-kawanku terpinga-pinga.

“Nemu nuan jako Iban?”

“Tauk meh mimit-mimit,” jawabku ringkas.

“Saya gurau jer pakcik, saya orang Kalakos, bawak kawan-kawan ni jalan-jalan.”

Pakcik itu pun senyum dengan rokok yang berasap di mulutnya. Gudang Garam pula tu. Huh…aku memang tidak tahan bau asap rokok!

Malam itu kami makan di Restoran Seafood di sebuah perkampungan Melayu/Melanau. Aku pesan umai mpirang dan umai bawal. Haha. Ada seorang kawan kami itu yang lepasan universiti di Jepun. Dia pun kata macam makan di Jepun pula. Kami semua ketawa.

Duduk di Utama Hotel malam itu cukup untuk menghilangkan keletihan berjalan jauh. Bayangkan dari Kalakos ke Bintulu 500 kilometer! Sebelum kami lena malam itu, Nizam menunjukkan beberapa foto yang dia ambil sepanjang berada di bandar Bintulu. Macam-macam gambar diambilnya dan yang paling dia suka ialah gambar ikan labang di pasar basah tadi. Labang Bintulu bagi aku ada sedikit liat isinya berbanding labang Kalakos. Ternyata labang Kalakos dari spesis yang lain.

Malam itu entah pukul berapa aku terlena. Mereka masih lagi bersembang tentang ulat mulong, tentang durian isu, durian pakan dan durian tembaga kampung. Dan semasa makan di restoran makanan laut itu, taukey tidak ada menyediakan masakan ikan labang. Sebabnya ialah ikan itu terlalu mahal, kecuali kalau ada yang tempah terlebih dahulu baharulah mereka akan menyediakannya.

Hari kedua di Bintulu.

Selepas menjamu selera di gerai berdekatan hotel penginapan, kami pun bertolak balik ke Kalakos. Adi pula yang bawa kereta. Dalam lebih kurang pukul lima setengah petang kami sampai dan terus singgah di gerai tepi sungai, gerai Yasin. Minum teh tarik sambil menikmati canai Mr Canai Saratok, Encik Jaafar. Alhamdulillah. Di depan kami adalah Sungai Krian yang agak tenang. Airnya keruh sepanjang musim.

“Ada buaya tak Li? Tuan loyar bertanya sambil senyum-senyum. Dia memang fobia dengan buaya.

“Ada, tapi dia tak kacau orang. Buaya baik punya,” gurauku yang menyebabkan ketawa kami pecah di situ. Syukur waktu petang begitu pelanggan hanya ada beberapa kerat sahaja.

“Jadi ikan labang tu, bila orang tangkap?” Nizam sambung cerita labang lagi.

“Entahlah,” jawab ku. “Mungkin malam kot.”

Sebelum meninggalkan gerai petang itu, aku sudah telefon Usu Man supaya simpan enam ekor ikan labang kalau ada untuk keesokan harinya. Usu Man telah janji dan dia sangat gembira. Duit masuk woi.

Selepas subuh di Masjid Jamek Kalakos pagi itu, kami terus ke gerai cari sarapan. Duduk di gerai Nek Kochon, kedai Encik Morni. Sejak dibuka gerai Nek Kochon, sangat banyak manfaatnya kepada para peniaga kecil. Dan semenjak itu Kalakos seperti berubah wajah khususnya pada waktu malam. Gerai Nek Kochon penuh dengan warga yang ingin menjamu selera di luar.

“Roti Gardenia tak ada ke kat Kalakos ni Li? Seorang kawanku orang kuat Gardenia tiba-tiba mencelah.

“Tak ada Mier,” jawabku sendu. “Gardenia tak boleh masuk Sarawak,” sambungku lagi.

“Padan pun orang Sarawak bila ke KL, selalu borong Gardenia kat airport bila balik Sarawak,” Mier sambung lagi.

Pelanggan-pelanggan yang berhampiran kami ada juga yang mendengar perbualan kami. Tapi aku banyak kenal orang Kalakos. Aku pun dah jadi penduduk Kalakos selama 30 tahun.

Di Kuching.

Ramai sudah manusia berduyun menunggu penerbangan ke destinasi masing-masing. Hari kesembilan sahabat-sahabatku pun balik ke Semenanjung setelah bercuti dan merantau di sebahagian Bumi Kenyalang. Banyak kenangan manis sepanjang mereka berada di sini. Di dalam beg bagasi mereka, telah kusimpan enam ekor labang – seekor seorang. Biar menjadi kenangan paling manis.

“Terima kasih sahabat,” Doc Z memeluk aku erat. Kemudian Mydin dan Maskak, tuan loyar yang jenaka. Kemudian Nizam, kemudian Adi dan Mier.

“Terima kasih kerana sudi datang ziarah. Datanglah lagi bila ada kesempatan.” Seperti ada air bergenangan di kelopak mataku.

Pukul 12.40pm, pesawat AK2341 meluncur membelah awan. Dan dia pun meninggalkan bandaraya Kuching menghala ke feri Triso. Hatinya puas. Syukur dan gembira. Alhamdulillah. Berkali-kali dilafaznya kalimah tersebut.

See author's posts


OPTIMIS CAPAI 80 PERATUS

KUCHING: Seramai 291,000 penduduk di Bandar Raya Kuching telah menerima dos pertama vaksin Covid-19 setakat ini.

Ketua Menteri, Datuk Patinggi Abang Johari Tun Openg optimis penduduk di Kuching akan dapat mencapai 80 peratus populasi yang divaksinasi dengan sekurang-kurangnya satu dos pada akhir Julai atau minggu pertama Ogos nanti.

“Setelah sebulan melakukan vaksinasi agresif, Sarawak telah mencapai 50 peratus penduduk yang diberi vaksin dengan sekurang-kurangnya satu dos vaksin Covid-19 setakat ini.

“Dan saya yakin jika trend vaksinasi berlanjutan, negeri ini akan dapat mencapai 80 peratus kekebalan kawanan pada akhir Ogos depan,” katanya, pada sidang media selepas melawat Pusat Pemberian Vaksin (PPV) Klinik Kesihatan Jalan Masjid di Dewan Majma’, semalam.

Abang Johari menegaskan, setakat ini Sibu sudah mencapai liputan vaksinasi 64 peratus mulai kelmarin dan rata-rata 50 peratus ke atas untuk bandar-bandar besar termasuk Bintulu.

Tambahnya, sambutan untuk vaksinasi sangat memberangsangkan dengan sekitar 300,000 penduduk di Kuching termasuk Lundu dan Bau telah mengambil suntikan dos.

“Terdapat 583,000 penduduk di Kuching yang layak mendapat vaksinasi yang mana 291,000 orang telah menerima dos pertama mereka.

“Pada kadar ini, saya yakin Kuching akan dapat mencapai 80 peratus populasi yang divaksinasi dengan sekurang-kurangnya satu dos pada akhir Julai atau minggu pertama bulan,” jelasnya lagi.

Meskipun demikian, beliau mengingatkan rakyat negeri ini untuk tidak berpuas hati tetapi tetap mematuhi Prosedur Operasi Standard (SOP) termasuk memakai pelitup muka, penjarakan fizikal dan menjaga kebersihan yang tinggi dalam keadaan normal baharu.

Sementara itu, Timbalan Ketua Menteri Datuk Amar Douglas Uggah Embas memberitahu, Sarawak mempunyai kemampuan untuk melancarkan maksimum 70,000 dos setiap hari pada masa ini dengan syarat bekalan vaksin mencukupi.

“Sarawak telah menerima hampir dua juta dos vaksin setakat ini yang terdiri daripada vaksin Pfizer- BioNTech, Sinovac dan AstraZeneca (AZ),” katanya.

Oleh NUR AIN OTSMAN

See author's posts


Hanya sebuah kilang ternakan ayam ditutup dua hari

PUTRAJAYA: Dakwaan wujud sekumpulan kartel industri ternakan ayam yang akan menutup ladang ternakan selama dua hari bermula Sabtu ini sehingga menjejaskan bekalan ayam di pasaran adalah tidak benar, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi

Beliau berkata, pihaknya sebaliknya dimaklumkan terdapat hanya sebuah kilang ternakan ayam di Melaka akan ditutup selama dua hari, dan penutupannya tidak akan menjejaskan bekalan di pasaran.

“Kita terima surat penjelasan daripada syarikat yang dikatakan akan tutup ladang mereka. Penjelasan mereka tidak mengambarkan itu sebagai kartel untuk mengambil keuntungan berlebihan.

“Walaupun (ia) syarikat besar tetapi kita telah pastikan penutupan dua hari tidak jejaskan bekalan ayam di pasaran,” katanya ketika dalam sidang media selepas melancarkan logo barang subsidi dan barang kawalan di kementeriannya di sini, semalam.

Menurut laporan media, sekumpulan kartel industri ternakan ayam didakwa merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam 60 sen.

Berita itu mendapat perhatian ramai kerana ia bukan sahaja bakal meningkatkan harga ayam di pasaran, malah jika benar, pengguna pula perlu berebut untuk mendapatkan bekalan ayam yang terhad.

Nanta berkata, pasukan yang ditubuhkan Suruhanjaya Persaingan Malaysia (MyCC) bagi menyiasat industri ayam dijangka membentangkan hasil siasatan lengkapnya pada Julai ini.

“Harap bulan Julai nanti ada keputusan dan langkah tertentu untuk tangani masalah seperti kartel ayam,” katanya.

Sementara itu di Melaka, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka Norena Jaafar berkata, saiz ayam yang tidak mencapai standard tertentu merupakan faktor beberapa ladang ayam di sini mengambil tindakan menutup operasi selama dua hari.

“Ia bukan sebab protes seperti mana yang didakwa, dan kami ada menerima notis penutupan, malah ketika kita pergi memeriksa ke ladang semalam, memang keadaan fizikal ayam itu kurang daripada sepatutnya, sekitar 1.1kilogram (kg) hingga 1.2kg berbanding 1.8kg hingga 2kg. Keadaan ini tidak sesuai untuk dijual.

“Namun saya rasa ia bukan satu masalah dari segi bekalan di sini sebab Melaka mempunyai dua pengeluar utama di samping banyak pengeluar kecil-kecilan,” katanya ketika ditemui pemberita di Program Pengguna Bestari, Sentuhan Kasih Aidilfitri KPDNHEP Melaka semalam.

Norena seterusnya menegaskan tiada keperluan untuk pembelian ayam secara banyak (stokpile) oleh pengguna memandangkan tiada isu kekurangan bekalan di Melaka.

Jelasnya pembelian secara berlebihan untuk dijadikan stok hanya akan menyusahkan pihak lain terutama pada ketika ini sambutan hari raya masih diraikan.

“Jadi jangan panik kerana bekalan ayam tiada masalah dan dalam masa yang sama, harga masih kekal dengan RM8.90 sekilogram,” katanya.

Menyentuh mengenai dakwaan bekalan tepung gandum berkurangan di Melaka, beliau menjelaskan bekalan masih stabil dengan 11 jenama tepung yang diberikan subsidi. – Bernama

See author's posts


PSG raih gelaran treble lagi

PABLO Sarabia menjaringkan gol kemenangan dalam penentuan sepakan penalti untuk membantu Paris Saint-Germain (PSG) menumpaskan Lyon dalam perlawanan akhir Piala Liga Perancis awal pagi kelmarin bagi membolehkan mereka meraih gelaran treble domestik.

Pemain kelahiran Sepanyol itu menyelesaikan tugasnya selepas Keylor Navas berjaya menyelamatkan sepakan Bertrand Traore dan membolehkan PSG menang 6-5 dalam penentuan penalti berkenaan selepas kedua-dua pasukan terikat 0-0 sehingga masa tambahan.

Kejayaan itu hadir selepas seminggu mereka menumpaskan Saint-Etienne dalam perlawanan akhir Piala Perancis, aksi sulung kompetitif pertama di negara berkenaan sejak penularan wabak Covid-19.

Sebelum ini mereka ditabalkan sebagai juara Ligue 1 berdasarkan kedudukan terkini sebelum saingan ditamatkan April lalu walaupun masih berbaki 10 perlawanan disebabkan krisis kesihatan.

PSG beraksi tanpa bintang Perancis, Kylian Mbappe yang mengalami kecederaan, manakala Lyon pula terpaksa beraksi dengan 10 pemain di hujung masa tambahan selepas pertahanan Brazil, Rafeal dibuang padang kerana mengasari Angel Di Maria.

Mbappe mengalami kecederaan minggu lalu dalam perlawanan akhir Piala Perancis dan dikhabarkan akan terlepas aksi suku akhir Liga Juara-Juara menentang Atalanta di Lisbon 12 Ogos ini.

PSG terdesak untuk meraih kejayaan di peringkat Eropah namun berdasarkan aksi hari ini mereka masih lagi perlu memperkemaskan rentak sebelum berdepan aksi Liga Juara-Juara.

“Kami sangat bergelut namun ia sangat indah dapat meraih kemenangan di akhirnya. Kami akan meraikan kejayaan ini dan esok kami akan mula memikirkan mengenai satu lagi perlawanan penting,” kata Marco Verratti.

Kelab yang dimiliki oleh syarikat pelaburan sukan kerajaan Qatar itu meraih gelaran treble buat kali keempat dalam tempoh enam tahun namun saingan Piala Liga tidak akan disambung musim depan.

See author's posts


Pantai Peliau masih sunyi

BEKENU : Pantai Peliau di sini masih belum mendapat kunjungan orang ramai pada penghujung minggu ketika Perintah Kawalan Pergerakan Pemulihan (PKPP) dilaksanakan.

Tinjauan Utusan Sarawak ke pantai itu ketika PKPP yang bermula pada 10 Jun lepas masih belum mendapati orang ramai berkunjung di sini.

Pantai Peliau terletak antara Pantai Tusan dan Pantai Bungai dan masa perjalanan dari Miri ke sini sekitar 45 minit melalui Jalan Persisir Pantai Miri-Bekenu.

Sabeh Salleh, 67 tahun seorang penduduk Kampung Gatas ketika ditemui berkata, ketika ini Pantai Peliau masih kurang pengunjung.

Katanya, sebelum Perintah Kawalan Pergerakan (PKP) 18 Mac lepas ramai pengunjung ke sini dan mencari sayuran serta buah-buahan.

“Yang ramai datang ke sini pada hujung minggu adalah dari Miri dan masyarakat setempat Bekenu, Batu Niah, Lambir dan Bakong.

“Mereka berkunjung ke pantai ini untuk berkhelah dengan aktiviti masing-masing,” jelasnya.

Semasa PKP selama tiga bulan lepas, penduduk kampung menghadapi masalah untuk menjual hasil tani yang dijual di tamu di tepi pantai disebabkan kekurangan pengunjung, katanya.

Oleh Adum Liu

See author's posts


Kenderaan terjunam gaung, dua beranak maut

KUANTAN: Seorang suri rumah dan anak angkatnya berusia tujuh bulan maut selepas kenderaan pacuan empat roda dinaiki mereka terbabas sebelum terjunam ke dalam gaung sedalam lima meter di Bera, kira-kira 170 kilometer dari sini, Rabu lepas.

Ketua Jabatan Siasatan dan Penguatkuasaan Trafik Pahang Superintenden  Kamarulzaman Jusoh berkata, kejadian dipercayai berlaku sekitar 4.40 petang semasa hujan lebat dan angin kencang.

Mangsa yang maut ialah Siti Zulaikha Rasli, 32, yang duduk di tempat duduk penumpang hadapan Toyota Hilux dan Zaara Aisyah Abdul Rahim yang berada dalam pangkuan ibu angkatnya.

Kemalangan juga menyebabkan adik Siti Zulaikha, Mohamad Nur Rasyid, 26, yang memandu kenderaan itu cedera ringan manakala ibu mereka Anizah Maidin, 52, patah bahu kiri.

“Mangsa dipercayai dari rumah mereka di Felda Triang 1, Bera ke Temerloh semasa kenderaan dikatakan hilang kawalan semasa melalui selekoh menyebabkannya menggelongsor kira-kira 30 meter sebelum terjunam ke dalam gaung.

Mangsa dan anak angkatnya disahkan meninggal dunia semasa dalam perjalanan ke  Klinik Kesihatan Bandar 32 di Bera,” katanya semasa dihubungi di sini semalam.

Kamarulzaman berkata, jenazah kedua-dua mangsa dibawa ke Hospital Sultan Haji Ahmad Shah, Temerloh untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987. – Bernama

See author's posts


23,400 dos vaksin selamat tiba di Kuching

KUCHING: Ketibaan kumpulan pertama vaksin Pfizer-BioNTech di Lapangan Terbang Antarabangsa Kuching (LTAK) semalam merekodkan sebuah sejarah perjuangan Sarawak dalam usaha menentang wabak Covid-19.

Menurut Timbalan Ketua Menteri, Datuk Amar Douglas Uggah Embas dalam sebuah kenyataan media semalam, kumpulan pertama vaksin berkenaan adalah sebanyak 23,400 dos.

“Hari ini kita menyaksikan sejarah yang ditunggu-tunggu oleh rakyat Sarawak iaitu ketibaan kumpulan pertama vaksin Pfizer-BioNTech yang mana sebanyak 23,400 dos telah diterbangkan ke Sarawak.

“Ini merupakan penghantaran pertama dan ia akan disusuli oleh beberapa lagi penghantaran selepas ini dan jadual bagi Program Imunisasi Covid-19 pertama di Sarawak akan bermula di Kuching dan Sibu bermula Jumaat ini dan Ketua Menteri Datuk Patinggi Abang Johari Abang Openg akan menerima suntikan pertama.

“Seterusnya, ia akan disusuli oleh vaksinasi terhadap petugas barisan hadapan khususnya kakitangan perubatan dan keselamatan. Pada etika ini, Jawatankuasa Pengurusan Bencana Negeri (JPBN) dan Pejabat Residen seluruh negeri sedang bekerjasama dan berusaha bagi menyediakan perkhidmatan lojistik untuk memastikan penghantaran vaksin ke semua kawasan termasuk di pedalaman berjalan lancar,” jelasnya.

Di samping itu, Uggah menyatakan bahawa pendaftaran pendaftaran sebagai penerima vaksin Covid-19 boleh dilakukan menerusi aplikasi MySejahtera atau boleh datang ke Pejabat Daerah dan saya berharap rakyat mampu bersabar kerana program vaksinasi yang akan dijalankan memerlukan banyak proses yang teliti bagi memastikan semua dapat menerima vaksinasi tersebut.

Dalam pada itu, Pengarah Kesihatan Negeri Sarawak, Dr. Chin Zin Hing memaklumkan bahawa fasa pertama vaksinasi di Sarawak mensasarkan seramai 97,161 petugas barisan hadapan sehingga 31 Mac.

“Penghantaran kedua sebanyak 31,590 dos vaksin dijangka tiba di Kuching pada 2 Mac, penghantaran ketiga sebanyak 4,680 dos pada 10 Mac, penghantaran keempat pada 17 Mac juga sebanyak 4,680 dos, penghantaran kelima pada 24 Mac sebanyak 14,040 dos manakala penghantaran keenam pada 31 Mac sebanyak 9,360 dos.

“Fasa pertama vaksinasi akan bermula pada Jumaat ini sehingga 31 Mac. Manakala, fasa kedua dan ketiga vaksinasi pula akan bermula pada 1 April dan dijadual atau dijangka selesai pada 31 Ogos.

“Proses vaksinasi yang dilakukan dalam tiga fasa ini akan memberi fokus kepada petugas barisan hadapan, kumpulan berisiko tinggi dan orang awam yang berumur 18 tahun dan ke atas,” jelas beliau.

Oleh RYNNA SHA’ERRA

See author's posts


Bayern sambar tiga trio

BAYERN Munich menyambar tiga pemain pada hari terakhir jendela perpindahan semalam diketuai sayap Juventus, Douglas Costa dan penyerang Cameroon, Eric Maxim Choupo-Moting dari Paris Saint-Germain (PSG).

Kedua-dua pemain tersebut menandatangani kontrak setahun bersama sang juara.

Sementara itu juara Eropah itu juga memperkuatkan bahagian pertahanan dengan menyambar pertahanan kanan Perancis, Bouna Sarr untuk tempoh empat tahun.

Bayern sebelum ini sudah melengkapkan perpindahan pemain tengah Espanyol, Marc Rona dengan menawarkan kontrak lima tahun hujung minggu lalu.

Saar melakukan 181 penampilan buat Marseille, termasuk pada final Liga Europa, yang menyaksikan wakil Perancis itu kalah kepada Atletico Madrid.

Pemain berusia 28 tahun itu berkata, ia bagaikan impian menjadi kenyataan dapat menyertai Bayern.

Sementara itu pemain sayap antarabangsa Belanda, Justin Kluivert melengkapkan perpindahan secara pinjaman selama setahun dari AS Roma ke RB Leipzig, selepas kedua-dua kelab berkenaan mengumumkan beberapa jam sebelum jendela perpindahan tutup.

Pemain berusia 21 tahun dan anak kepada bekas penyerang Belanda, Patrick Kluivert tiba di Rome dua tahun lalu dan masih memiliki kontrak sehingga 2023.

Dia menjaringkan sembilan gol dalam 68 perlawanan bersama Roma dan keseluruhan pemain selama 18 minit dalam tiga aksi liga Itali musim ini. – AFP

See author's posts


Arteta harap Aubameyang mampu ‘angkat’ Arsenal

MIKEL Arteta berharap dengan kembalinya Pierre-Emerick Aubameyang mampu melancarkan kebangkitan Arsenal setelah penyerang dari Gabon itu menandakan permulaan pertamanya musim ini dengan menjaringkan hatrik dalam kemenangan 6-0 pusingan kedua Piala Liga Inggeris di West Bromwich Albion semalam.

Aubameyang terlepas kekalahan mengejutkan Arsenal di Brentford dalam aksi pembuka musim Liga Perdana Inggeris mereka selepas diuji positif Covid-19.

Kapten Arsenal masuk sebagai pemain gantian dalam kekalahan 2-0 Ahad lepas menentang Chelsea tetapi tidak dapat membantu pasukannya daripada mengalami permulaan musim terburuk mereka.

Nicolas Pepe, Bukayo Saka dan Alexandre Lacazette turut menemui sasaran untuk sekurang-kurangnya mengurangkan tekanan ke atas Arteta buat sementara waktu.

Arteta mengakui dia lega mendapat kemenangan menjelang perjalanan sukar Sabtu ini menentang juara Liga Perdana Inggeris, Manchester City.

Laporan sebelum perlawanan semalam mendakwa Arsenal telah membariskan bekas bos Inter Milan, Antonio Conte untuk menggantikan Arteta jika keputusan tidak meningkat dengan cepat.

“Apabila anda kalah sastu perlawanan, secepat mungkin anda harus menang.

“Permainan hari ini (semalam) akan memberi kami keyakinan. Kami mempunyai pemain yang bermain beberapa minit pertama.

“Auba selepas Covid-19, untuk mendapatkan beberapa minit masa permianan dan menjaringkan tiga gol untuk keyakinannya akan menjadi lebih hebat. Secara keseluruhan, saya fikir ia adalah malam yang sangat positif,” ujar Arteta.- AFP

See author's posts


Penjawat awam perlu terap G.R.E.A.T dalam perkhidmatan

PUTRAJAYA: Kini adalah masanya untuk menampilkan ‘THE G.R.E.A.T CIVIL SERVICE’ dalam perkhidmatan awam dengan kembali kepada asas nilai individu dan organisasi demi Malaysia yang lebih baik, kata Ketua Setiausaha Negara Tan Sri Mohd Zuki Ali.

Pada majlis amanat bersama penjawat awam yang diadakan secara hibrid di sini hari ini, Mohd Zuki menghuraikan akronim G.R.E.A.T yang bermaksud good governance (tadbir urus terbaik), responsible (bertanggungjawab), empathy (ihsan), accountable (kebertanggungjawaban) dan tenacity of purpose (fokus pada matlamat).

Beliau berkata, sorotan media mengenai dapatan Laporan Ketua Audit Negara dan pencapaian Indeks Persepsi Rasuah (CPI) sering menjadikan penjawat awam sasaran kepada kritikan rakyat.

Beliau berkata, kejatuhan skor CPI pada 2022 yang merupakan tiga tahun penurunan berturut-turut memberikan tanggapan buruk kepada penjawat awam, justeru kerajaan perlu menerapkan mekanisme akauntabiliti yang telus seperti tadbir urus terbaik bagi mengelakkan salah guna kuasa berulang.

“Menjadi tanggungjawab kita semua untuk memastikan pencapaian CPI kembali ditingkatkan bagi memulihkan imej dan martabat negara,” katanya.

Skor Malaysia dalam CPI 2022 turun satu peratus menjadikan CPI Malaysia 2022 ialah 47 peratus berbanding 48 peratus pada 2021. Pada 2019, CPI Malaysia ialah 53 peratus tetapi menurun kepada 51 peratus pada 2020 dan turun lagi kepada 48 pada 2021.

Beliau berkata, kepimpinan bertanggungjawab (responsible) akan menghasilkan organisasi dan perkhidmatan yang bertanggungjawab dan antara ciri perkhidmatan itu ialah mempunyai ‘Sense of Urgency’ (sikap yang memerlukan tindakan segera).

“Mempunyai sense of urgency menjadikan kita melihat sesuatu perkara itu penting dan bersegera menyelesaikannya. Seseorang yang mengamalkan sikap itu tidak menunggu sesuatu terjadi baharu bertindak. Kesegeraan bertindak mendorong kita untuk mengamalkan proaktif dalam menangani sesuatu perkara,” katanya.

Sebagai contoh, Mohd Zuki berkata, kesungguhan dan kepantasan petugas barisan hadapan sewaktu menguruskan ribuan rakyat yang dijangkiti wabak Covid-19 dalam tempoh pandemik ialah senario terbaik penterjemahan sense of urgency kerana ia amat diperlukan.

“Kegagalan untuk mengamalkan kepantasan dalam setiap perkhidmatan yang disampaikan boleh menyebabkan kadar jangkitan meningkat dengan drastik dan kematian berlaku dalam jumlah yang tinggi dan akhirnya mungkin tidak dapat dibendung,” katanya.

Mengenai empati, Mohd Zuki berkata ia bermaksud meletakkan diri sendiri di tempat pelanggan atau sebagai penerima perkhidmatan.

Sebagai contoh, katanya orang awam yang menjadi pelanggan mempunyai kehendak dan jangkaan yang tinggi terhadap perkhidmatan kaunter diberikan oleh jabatan kerajaan yang cepat dan tepat serta singkat masa menunggu.

“Mungkin kita boleh fikirkan usaha pendigitalan yang lebih meluas bagi perkhidmatan kaunter di semua agensi kerajaan. Kita perlu mengenal pasti jumlah pelanggan yang paling ramai menggunakan kaunter di agensi kerajaan dan tempoh menunggu merupakan satu indeks prestasi utama (KPI) yang perlu diletakkan,” katanya.

Mohd Zuki berkata, kerajaan bertanggungjawab terhadap kemaslahatan rakyat, dan kebertanggungjawaban harus digalas oleh penjawat awam yang telah diberikan amanah kerana amanah datang bersama tanggungjawab.

Beliau berkata, nilai akauntabiliti atau kebertanggungjawaban itu menggambarkan kesungguhan, komitmen dan kesetiaan perkhidmatan awam dalam melaksanakan komitmen dan janji seperti yang termaktub dalam Ikrar Perkhidmatan Awam bagi memacu kecemerlangan berkhidmat demi rakyat untuk negara.

Menyentuh mengenai Tenacity of Purpose (Fokus pada Matlamat), Mohd Zuki berkata penjawat awam harus bersungguh-sungguh melaksanakan tugas dengan memusatkan fikiran bahawa kegagalan menyempurnakan tugas akan menyebabkan matlamat akhir juga akan gagal.

“Bukan sekadar memenuhi atau mencapai Sasaran Kerja Utama atau Key Performance Indicator yang ditetapkan. Daya tahan, daya juang yang utuh sama ada fizikal dan mental akan dapat mencapai matlamat yang diinginkan sekalipun berdepan dengan kesukaran,” katanya. – Bernama

See author's posts


SWAT selamatkan 48 telur buaya

MIRI: Bertindak atas maklumat orang ramai, Pasukan Tindakan Pantas Hidupan Liar (SWAT) dari Sarawak Forestry Corporation (SFC) berjaya menyelamatkan 48 telur buaya di Kuala Baram, Miri, baru-baru ini.

SFC dalam kenyataan berkata, pada Sabtu lalu pihaknya menerima dari pekerja ladang menyatakan mereka melihat buaya besar di ladang tersebut.

“Semasa operasi pertama, pasukan SWAT kami tidak dapat mengesan buaya tersebut tetapi telah menjumpai 48 telur buaya.

“Namun, keesokan harinya pasukan berjaya menangkap buaya sepanjang sembilan kaki, manakala telur-telur tersebut diserahkan kepada peternakan buaya di Kuala Baram untuk tindakan selanjutnya,” kata kenyataan tersebut, semalam.

Sementara itu, dalam perkembangan berlainan, SFC berkata seorang lelaki telah menyerahkan ular sawa yang dijumpai di rumahnya.

“Seorang lagi lelaki dari Long Selaan telah menyerahkan ‘wak-wak’ ke Pejabat SFC Wilayah Miri (MRO).

“Kedua-dua haiwan liar yang diserahkan akan disimpan dengan selamat di MRO sebelum dilepaskan ke dalam hutan,” katanya.

Menurut SFC, buaya dan ular sawa adalah spesies yang dilindungi, manakala wak-wak adalah spesies terlindung di bawah Ordinan Perlindungan Hidupan Liar Sarawak 1998.

Ketua Pegawai Eksekutif SFC yang juga Pengawal Kehidupan Liar, Zolkipli Mohamad Aton dalam pada itu mengucapkan terima kasih kepada masyarakat atas tindakan serta kesedaran mereka dalam melindungi hidupan liar.

Beliau menekankan bahawa adalah lebih baik haiwan liar terjaga di dalam hutan liar sebagai sebahagian daripada ekosistem.

“Jika mereka terancam dan pupus, generasi masa depan akan menyalahkan kita kerana tidak melindungi dan memulihara warisan berharga ini.

“Oleh itu, kita semua mesti memainkan peranan dalam memelihara kewujudan hidupan liar kita,” katanya.

Orang ramai yang mempunyai maklumat mengenai hidupan liar diminta menghubungi talian SFC – Kuching (019-8859996, 013-8110150), Sibu (019-8883561), Bintulu (019-8223449, 019- 8332737), atau Miri (019-8224566 , 019-8290994).

Oleh Zarina Abdullah

See author's posts


670,000 buruh di Vietnam hilang kerja

HANOI: Seramai 670,000 pekerja di Vietnam hilang pekerjaan dalam tempoh empat bulan pertama tahun 2020 disebabkan krisis Covid-19, lapor agensi berita Vietnam (VNA).

Berdasarkan data Jabatan Pekerjaan pada hujung April, sekitar 55 peratus pekerja syarikat dan perniagaan perseorangan manakala 46 peratus lagi mereka yang bekerja di syarikat perusahaan dan koperasi terkesan akibat pandemik.

Kesan paling serius berlaku sepanjang April sebanyak 76 peratus pekerja terjejas, meningkat 20 peratus berbanding bulan sebelumnya.

Sehingga 76 peratus perusahaan terpaksa memberhentikan dan menggantung sementara pekerja kontrak, memecat kakitangan atau bekerja secara bergilir-gilir.

Kira-kira 80,000 lagi buruh diramalkan hilang pekerjaan pada Mei, meningkatkan jumlah pengangguran kepada 750,000. – Bernama

See author's posts


Jambatan Paloh bermakna besar kepada Pulau Bruit

SEMOP: Pembinaan Jambatan Batang Paloh bukan hanya disifat sebagai satu sistem perhubungan, tetapi juga suatu manifestasi kesungguhan Kerajaan Negeri di bawah Gabungan Parti Sarawak (GPS) untuk menentukan hala tuju negeri ini.

Menteri Muda Hal Ehwal Korporat dan Unit Komunikasi Awam Sarawak (UKAS), Abdullah Saidol berkata, pembinaan Jambatan Batang Paloh dengan kos hampir RM300 juta yang dibiayai oleh Kerajaan Negeri itu memberi makna besar kepada masyarakat di kawasan luar bandar khususnya di kawasan pesisir seperti Pulau Bruit.

“Jambatan ini akan menghubungkan kawasan Pulau Bruit ke Matu-Daro yang akan mempunyai Jambatan Batang Lassa, Sibu, Tanjung Manis dan kawasan pesisir yang lain.

“Oleh itu, jika kawasan luar bandar dapat dibangunkan dengan infrastruktur asas yang baik, banyak perkara boleh dilakukan dan banyak boleh disumbangkan ke arah kemajuan negeri,” katanya.

Beliau berkata demikian semasa berucap pada upacara Pecah Tanah Projek Jambatan Batang Paloh, Bahagian Mukah yang disempurnakan oleh Ketua Menteri, Datuk Patinggi Abang Johari Tun Openg di sini semalam.

Di samping itu katanya, pembinaan jambatan itu juga akan memberi manfaat besar kepada masyarakat sekitar kerana akan menghubungkan terus ke kawasan industri di Tanjung Manis.

“Kerana itu saya memohon kepada Kerajaan Negeri supaya menjadikan wilayah ini termasuk Matu Daro, Pulau Bruit sehingga ke Tanjung Manis dijadikan sebagai pusat latihan utama untuk industri pinggiran seperti pusat latihan perkayuan, penyelenggaraan kapal, mesin, enjin dan sebagainya,” ujarnya.

Beliau juga memberitahu sejak dua tahun lepas, Kerajaan Negeri memperuntukkan perbelanjaan yang besar, dengan sebanyak 70 peratus perbelanjaan belanjawan negeri diperuntukan untuk pembangunan dan 70 peratus adalah untuk perbelanjaan pembangunan luar bandar.

“Ini amat penting untuk diketahui oleh masyarakat di luar bandar bahawa Kerajaan Sarawak di bawah GPS sekarang ini, jiwa dan raganya tidak pernah lari untuk membangunkan kawasan pedalaman,” katanya.

Abdullah turut memohon peruntukan dari Abang Johari sebanyak RM7.2 juta untuk projek menurap jalan ladang dari simpang Sungai Nai ke Penuai sepanjang 10 kilometer.

Selain itu, beliau juga memohon peruntukan untuk Missing Link di jalan-jalan berturap utara Pulau Bruit sepanjang 1 kilometer (RM3.6 juta), peruntukan untuk rumah-rumah panjang dari simpang Sibu Tanjung Manis ke Mupong (RM3 juta) dan jalan dari Sedi ke Sebako (RM5.4 juta).

Oleh Nurzilla Mohamad

See author's posts


Fadillah cipta sejarah, rakyat Borneo Malaysia pertama jadi TPM

KUCHING: Ahli Parlimen Petra Jaya, Datuk Seri Fadillah Yusof, 60, melakar sejarah dalam politik Malaysia apabila menjadi rakyat pertama dari wilayah Borneo negara dilantik sebagai Timbalan Perdana Menteri.

Dilahirkan di sebuah perkampungan Melayu di Sibu di bahagian tengah Sarawak, beliau adalah anak Allahyarham Yusof Merais, yang berjuang bersama-sama Rosli Dhoby, menentang penyerahan Sarawak kepada Kolonial British pada 1946.

Perjuangan bapa beliau ketika itu mungkin mengambil kira antara ‘hidup dan mati’ untuk negara, namun dengan darah perjuangan yang terus mengalir, perjuangan Fadillah untuk negara sudah pasti kini bukan hanya itu semata-mata.

Perjuangan yang seterusnya adalah untuk memastikan kejayaan Sarawak di atas landasan penubuhan Malaysia pada 1963 supaya menjadi sebahagian daripada negara yang maju menerusi pemikiran kepimpinan baharu.

Berbekalkan kelayakan sebagai pemegang Sarjana Muda Undang-Undang dari Universiti Malaya yang diperoleh pada 1986, beliau mengorak langkah memasuki arena politik sebagai jalan untuk meneruskan perjuangan untuk kemajuan Malaysia dan Sarawak.

Bermula sebagai ahli Sayap Pemuda dalam Parti Pesaka Bumiputera Bersatu Sarawak (PBB), Fadillah mempamerkan kecemerlangan kepimpinannya apabila terpilih menjadi calon Barisan Nasional (BN) dari parti itu untuk bertanding mempertahankan kerusi Parlimen Petra Jaya pada Pilihan Raya Umum ke-10 (PRU10) 2004.

Pada pilihan raya itu, beliau memperoleh kemenangan dengan majoriti lima angka, 12,816 undi yang bagai menjadi tanda aras untuk kejayaannya dalam pilihan raya-pilihan raya seterusnya.

Pada PRU11, majoritinya meningkat kepada 14,397 undi dan majoriti besar itu berterusan sehingga PRU15 yang dianggap sebagai pilihan raya paling mencabar apabila beliau memperoleh majoriti 41,363 undi.

Peningkatan populariti Fadillah di Parlimen Petra Jaya tidak terlepas daripada pandangan kepimpinan Persekutuan yang membawa kepada pelantikannya sebagai Timbalan Menteri Sains, Teknologi dan Inovasi pada 2008.

Susulan kejayaan mengekalkan kedudukannya sebagai penyandang kerusi Parlimen pada PRU13 untuk kali ketiga berturut-turut, beliau dilantik sebagai Menteri Kerja Raya pada 2013.

Pelantikan itu membawa cabaran baharu kepada Fadillah apabila setahun selepas itu landskap politik di Sarawak berubah dengan pelantikan Allahyarham Tan Sri Adenan Satem sebagai Ketua Menteri negeri itu dan mahukan perubahan yang cepat dari segi infrastruktur.

Membawa kemahuan rakyat Sarawak dan Sabah yang mendambakan sistem infrastruktur sehebat dinikmati rakyat di Semenanjung, Adenan memohon satu projek lebuh raya yang kemudiannya dikenali sebagai Lebuh Raya Pan Borneo.

Menerusi persetujuan kerajaan Persekutuan, projek itu dimulakan pada 2015 dan meskipun menghadapi ketidaktentuan politik yang berlaku antara tahun 2018 dan awal 2020, projek berkenaan mampu diteruskan.

Walaupun ‘tersisih’ hampir dua tahun daripada menjadi sebahagian Kabinet Persekutuan, Fadillah yang diamanahkan sebagai Menteri Kanan Kerja Raya sebelum ini, terus menerajui usaha menyiapkan projek tersebut yang sudah semakin hampir mencapai matlamatnya.

Bagi bahagian Sarawak untuk projek Lebuh Raya Pan Borneo itu, hampir 90 peratus sudah disiapkan dan dijangka keseluruhannya dapat dinikmati rakyat menjelang tahun depan.

Kejayaan itu sudah pasti dapat menjadi asas kukuh untuk Fadillah yang terus menaiki hierarki kepimpinan dalam PBB dan kini menjadi Naib Presiden Kanan parti yang menjadi tunjang Gabungan Parti Sarawak (GPS) dalam meneruskan usaha untuk memperjuangkan kebajikan rakyat.

Dengan amanah baharu lebih mencabar daripada Perdana Menteri Datuk Seri Anwar Ibrahim yang turut menamakannya sebagai Menteri Perladangan dan Komoditi, Fadillah sudah pastinya mampu mendukung tanggungjawab itu sebagaimana kecemerlangan ditunjukkannya selama ini.

Kepercayaan Perdana Menteri ke-10 itu dengan kebolehannya turut mengesahkan lagi keyakinan yang diberikan oleh tiga lagi Perdana Menteri sebelum ini terhadap Fadillah dalam meneruskan usaha membawa Malaysia ke arah kejayaan lebih hebat.

— BERNAMA

See author's posts


Boleh tonton wayang, seminar 1 Julai

PUTRAJAYA: Kerajaan semalam membenarkan aktiviti menonton wayang, teater dan ‘live event’ mulai 1 Julai ini, kata Menteri Kanan (Kluster Keselamatan) Datuk Seri Ismail Sabri Yaakob.

Bagaimanapun Ismail berkata, aktiviti itu hanya dibenarkan di dewan tertutup dengan Prosedur Operasi Standard (SOP) ketat, yang ditetapkan.

“Bagaimanapun, aktiviti itu tidak boleh melebihi 250 individu bagi setiap pertunjukan dan tertakluk kepada kapasiti dewan.

“SOP yang ditetapkan terutamanya jarakan sosial perlu dipatuhi pada setiap masa,” katanya pada sidang media harian perkembangan Perintah Kawalan Pergerakan Pemulihan (PKPP) di sini semalam.

Turut dibenarkan ialah aktiviri riadah kolam renang di kolam renang awam, hotel, kondominium, komuniti berpagar, serta kolam renang persendirian.

Selain itu, mesyuarat turut memutuskan kebenaran penganjuran mesyuarat, persidangan, seminar, kursus atau latihan juga bermula 1 Julai.

Mengulas lanjut Ismail Sabri berkata, sebagai prasyarat, setiap lokasi kolam renang mestilah menyediakan ‘Life Guard’ dan pemantau, ataupun penyelia, bagi memastikan keselamatan pengguna serta jumlah dan masa penggunaan terkawal.

Katanya, jumlah pengguna dalam kolam renang juga perlu berdasarkan kapasiti dan keluasan kolam renang.

“Walaupun tiada larangan bagi kanak-kanak untuk menggunakan kolam renang kanak-kanak, namun ia tidak digalakkan.

“Kolam renang ini juga perlu membuat pendaftaran notifikasi pembukaan kolam renang dengan MITI, di laman web; notification.miti.gov.my dan pihak berkuasa tempatan, bagi tujuan pematuhan kepada SOP dan pantauan oleh KBS (Kementerian Belia dan Sukan),” katanya.

Menurut Ismail Sabri selain dari kolam renang, aktiviti pelancongan air seperti di sungai, laut dan tasik, juga dibenarkan dengan mematuhi SOP.

“Bagaimanapun, taman tema air masih tidak dibenarkan untuk beroperasi lagi,” katanya.

Sementara itu Ismail Sabri berkata, kebenaran penganjuran mesyuarat mestilah dilakukan dengan kehadiran peserta tidak melebihi 250 orang, serta patuh SOP ditetapkan.

Katanya, pada dasarnya kebenaran ini meliputi semua organisasi yang berdaftar dengan Jabatan Pendaftaran Pertubuhan Malaysia (ROS), Pejabat Pesuruhjaya Sukan Malaysia dan Pendaftar Pertubuhan Belia (ROY), untuk mengadakan mesyuarat agong dan mesyuarat-mesyuarat lain.

“Kebenaran ini juga meliputi semua mesyuarat, termasuk mesyuarat agong bagi syarikat yang berdaftar dengan Suruhanjaya Syarikat Malaysia (SSM).

“Koperasi berdaftar di bawah Suruhanjaya Koperasi Malaysia (SKM), persatuan-persatuan yang berdaftar di bawah Lembaga Pertubuhan Peladang (LPP), serta Persatuan Ibu Bapa dan Guru (PIBG), dibenarkan untuk mengadakan mesyuarat termasuk mesyuarat agung,” katanya.- Bernama

See author's posts


OIC sarankan jemaah haji patuhi penjarakan sosial

JEDDAH: Pertubuhan Kerjasama Islam (OIC) meminta jemaah haji tahun ini memberi komitmen untuk mengamalkan penjarakan sosial demi menjaga kesihatan semua pihak, lapor Agensi Berita Arab Saudi (SPA).

Setiausaha Agung OIC, Dr Yousef Al-Othaimeen, meminta jemaah haji mematuhi prosedur kesihatan yang dilaksanakan pihak berkuasa di Arab Saudi untuk melindungi mereka, anggota keluarga dan jemaah lain.

Beliau turut menasihatkan semua jemaah agar memanfaatkan perkhidmatan kesihatan dan peraturan yang disediakan kerajaan Arab Saudi.

Dr Al-Othaimeen menzahirkan ucapan terima kasih kepada kerajaan Arab Saudi, yang dipimpin Raja Salman bin Abdulaziz Al Saud dan Putera Mahkota, atas kesungguhan untuk melaksanakan ibadah haji tahun ini meskipun pandemik Covid-19 sedang melanda.- Bernama

See author's posts


Sarawak kini destinasi pelaburan pilihan ASEAN

KUCHING: Keberkaitan dan nilai Sarawak Energy kini telah berkembang melangkaui sempadan, kata Menteri Utiliti dan Telekomunikasi, Datuk Julaihi Narawi.

Menurut Julaihi, Sarawak Energy juga merupakan tunjang utama dalam agenda tenaga hijau melalui kemajuannya dalam ekonomi hidrogen dengan menyelidik aplikasi hidrogen dan sel bahan api, selepas itu melancarkan loji pengeluaran hidrogen bersepadu pertama di Asia Tenggara dan stesen mengisi minyak di Kuching, dan sekali gus meletakkan Sarawak pada peta dunia.

“Hasilnya, Sarawak kini menjadi destinasi pelaburan pilihan Asean kerana kelebihan daya saing kami dalam tarif kuasa dan kemampanan.

“Ini juga membolehkan syarikat ini berkhidmat sebagai penyumbang penting kepada pertumbuhan dan kemakmuran Sarawak, memperkasa pembangunan sosial ekonomi negeri melalui bekalan tenaga yang mampan, boleh dipercayai dan mampu milik,” katanya.

Beliau berkata demikian pada majlis pelancaran pameran Sarawak Energy 100 tahun memperkasakan Sarawak yang diadakan di Muzium Budaya Borneo, semalam.

Sementara itu, Pengerusi Sarawak Energy Datuk Amar Abdul Hamed Sepawi berkata berpandukan Kerajaan Sarawak, Sarawak Energy kini menerajui lekuk pembangunan tenaga mampan, beralih daripada campuran penjanaan yang 100 peratus bahan api fosil pada 1921 kepada satu yang kebanyakannya tenaga hidro boleh diperbaharui hari ini.

Katanya, Sarawak Energy hari ini berhutang budi yang amat besar kepada pemimpin terdahulu Sarawak dan Sarawak Energy, yang kedua-duanya meletakkan strategi yang mantap untuk memastikan pertumbuhan Syarikat.

“Melangkah ke hadapan, kita akan melihat untuk merealisasikan cita-cita kuasa boleh diperbaharui di serantau kita.

“Ketika kita memasuki abad yang akan datang untuk memperkasakan Sarawak, kita akan terus membina legasi kecemerlangan 100 tahun yang telah diusahakan oleh Sarawak Energy setakat ini, bekerjasama dengan pihak berkepentingan dan rakyat Sarawak untuk mewujudkan yang boleh dipercayai, mampu milik, makmur dan mampan. masa depan tenaga untuk semua,” katanya.

Pameran 100 tahun Sarawak Energy yang bertemakan memperkasakan Sarawak di Muzium Budaya Borneo (BCM) Kuching kini dibuka untuk umum mulai semalam (16 Jun) hingga 15 Julai.

Peringatan 100 tahun itu mempamerkan perjalanan dan inisiatif elektrifikasi Sarawak pada masa lalu, sekarang dan masa depan untuk memperkasakan masa depan tenaga yang lebih mampan dan boleh diperbaharui untuk Sarawak dan rantau ini.

Pameran itu juga mengetengahkan “Memperingati Perkongsian Budaya dengan Komuniti Tenaga Hidro” dan menampilkan bahagian Permaidani/Tikar Tenunan Terpanjang Di Dunia seperti yang direkodkan oleh Guinness World Records, pencapaian oleh penenun Orang Ulu yang disampaikan dengan kerjasama komuniti jiran pemaju tenaga dalam loji kuasa hidro semasa dan masa hadapan.

Oleh JEAKQLEYN YACHO

See author's posts